title: Rafael Benítez

text: Menestyksestä huolimatta Benítez ajautui keskinäisiin ristiriitoihin Valencian urheilutoimenjohtaja Jesus Garcia Pitarchin kanssa. Benítez ei saanut täysin päättää kokoonpanostaan ja niinpä hän ilmoitti jättävänsä seuran kesäkuussa 2004. Pian ilmoituksensa jälkeen Benítez allekirjoitti sopimuksen englantilaisseura Liverpoolin kanssa. Benítez hankki Liverpooliin vahvistuksia Espanjasta, mutta valioliigakausi meni poskelleen loukkaantumisten vuoksi. Mestarien liigassa Benítez ja Liverpool puolestaan etenivät loppuotteluun saakka. Istanbulin illassa AC Milan karkasi ensimmäisellä puoliajalla jo 3–0-johtoon, mutta Liverpool tuli toiselle puoliajalle hurjasti taistellen ja venytti ottelun vielä jatkoajalle 3–3-lukemin. Rangaistuspotkukisassa Liverpool oli parempi Jerzy Dudekin loistavien torjuntojen siivittämänä ja Benítezin euromenestys sai jatkoa.


title: Rafael Benítez

text: Kaudella 2005–2006 eniten puhetta aiheutti maalivahti Dudekin korvaaminen espanjalaisella Pepe Reinalla. Valioliigassa mestaruus karkasi jälleen Liverpoolin ulottumattomiin seuran jäätyä kolmanneksi. FA Cupissa seura eteni kuitenkin aina finaaliin saakka, jossa vastaan tuli West Ham United. Liverpool joutui taas 2–0-tappioasemaan ja kavennuksesta huolimatta pokaali näytti karkaavan Lontooseen. Steven Gerrard kuitenkin tasoitti viime hetkillä ja edessä oli lopulta rangaistuspotkukilpailu. Tällä kertaa Liverpoolin sankari oli Pepe Reina ja Liverpool voitti cup-pokaalin rangaistuspotkujen jälkeen.


title: Rafael Benítez

text: Kausi 2006–2007 sujui jälleen heikosti Englannin Valioliigassa. Huono alkukausi vei mahdollisuudet taistella mestaruudesta ja noutaja tuli sekä FA Cupissa että Englannin liigacupissakin. Euroopan kentillä Benítezin Liverpool oli kuitenkin taas terästä. Mestarien liigassa tuli taas finaalipaikka ja vastassa oli kahden vuoden takainen hopeajoukkue AC Milan. Ateenan illassa Filippo Inzaghi vei kahdella maalillaan AC Milanin johtoon ja tällä kertaa Liverpool ei onnistunut toistamaan Istanbulin ihmettä, vaikka Dirk Kuyt kavensikin loppuhetkillä. Kausi päättyi pokaalittomana ja moni kritisoi Benítezin asemaa, koska Liverpool ei edelleenkään onnistunut voittamaan himottua Englannin Valioliigan mestaruutta.


title: Rafael Benítez

text: Kauteen 2007–2008 Liverpool lähti uusien omistajien Tom Hicksin ja George Gillettin rahoin. Siirtomarkkinoilla paloi rahaa ja Benítezin oli tarkoitus luoda joukkue, joka päättäisi Liverpoolin 18 vuotta kestäneen kuivan kauden Englannin liigassa. Jälleen kerran Anfieldillä jouduttiin pettymään, sillä Liverpool ei pystynyt vastaamaan Manchester Unitedin vauhtiin Valioliigassa. Hetkittäin jopa neljäs sija oli uhattuna. Mestarien liigakin alkoi huonosti ja Benítezille vaadittiin jopa potkuja. Lopulta Liverpool taisteli tiensä aina välieriin saakka, joissa Chelsea vei lopulta pidemmän korren yhteismaalein 4–3. Valioliigassa Liverpool jäi lopulta neljänneksi.


title: Rafael Benítez

text: Kaudella 2008–2009 Liverpool taisteli jälleen kerran liigamestaruudesta. Chelsean ja Arsenalin kompuroidessa mestaruuskamppailu käytiin Poolin ja Manchester Unitedin välillä. Vielä vuodenvaihteessa Liverpoolin mestaruushaaveet näyttivät elävän ja seura johti sarjaa. Vuodenvaihteen molemmin puolin osunut tasapelien putki kuitenkin pudotti seuran lopulta Manchester Unitedin kyydistä ja Benítez miehistöineen joutui jälleen kerran pettymään. Ainoastaan kaksi ottelua kauden aikana hävinnyt Liverpool oli Valioliigassa kakkonen neljä pistettä ManUlle hävinneenä. Kaudesta tuli kaikin puolin kuiva, koska Mestarien liigassa tie katkesi jo puolivälierätappioon Chelsealle ja FA Cupissa Everton oli parempi jo neljännellä kierroksella.


title: Rafael Benítez

text: Kaudella 2009–2010 Liverpool jäi valioliigassa Mestarien liigan paikkojen ulkopuolelle ja eurokentillä selviytyi Eurooppa-liigan välieriin. Kesäkuussa 2010 Liverpool purki Benitezin sopimuksen neljän miljoonan punnan hintaan. Pian tämän jälkeen Benítez allekirjoitti kaksivuotisen sopimuksen tuoreen Mestarien liigan voittajan Internazionale Milanon kanssa.


title: Rafael Benítez

text: Benítezin alaisuudessa Interillä oli kaudella 2010–2011 vaikeuksia pelata samalla tasolla kuin aikaisempina vuosina. Serie A:ssa paikallisvastustaja AC Milanin lisäksi myös Lazio oli syksyllä huomattavasti paremmassa iskussa. Inter voitti kuitenkin seurajoukkueiden maailmanmestaruuden kukistamalla finaalissa kongolaisen TP Mazemben 3–0. Mestaruudesta huolimatta Benítezin ja seurajohdon välit kiristyivät. Espanjalaisvalmentaja vaati seuralta lisähankintoja tai hän jättää seuran. Benítez erotettiin Interistä 23. joulukuuta 2010.


title: Rafael Benítez

text: Marraskuussa 2012 Benítez palasi valmennustehtäviin, kun Chelsea teki hänen kanssaan loppukauden kattavan sopimuksen. Benítezin johdolla Chelsea paransi peliesityksiään ja sijoittui Valioliigassa kauden päätteeksi kolmanneksi. Lisäksi Benítez luotsasi seuran Eurooppa-liigan mestariksi, kun Chelsea kaatoi loppuottelussa SL Benfican. Benítez ilmoitti jo keväällä, ettei ole jatkamassa lontoolaisseurassa kauden jälkeen.


title: Rafael Benítez

text: Toukokuussa 2013 Benítez siirtyi takaisin Serie A:han, kun liigakakkoseksi sijoittunut SSC Napoli palkkasi hänet päävalmentajaksi. Benitez joutui heti kovien paineiden eteen sillä edellisenä vuonna esimerkillisesti pelannut Napoli menetti tähtihyökkääjä Edinson Cavanin PSG:hen 64 miljoonalla eurolla. Seuran omistaja Aurelio De Laurentiis antoi Benitezille 120 miljoonan euron siirtosumman, joka oli valtava helpotus hänelle. Paineet eivät kuitenkaan poistuneet, sillä edellisellä kaudella 29 kertaa maalanneen Cavanin jättämä maalivaje oli paikattava, joten Napoli ja Benitez suuntasivat katseet siirtomarkkinoille. Napoli käytti sinä kesänä kolmanneksi eniten rahaa kaikista seuroista ostaen tähtiä, kuten: Gonzalo Higuain, Dries Mertens, Jose Callejon, Pepe Reina, Duvan Zapata, Pablo Armero ja Rafael Cabral. Moni asiantuntija sanoikin, että Benitez oli siirtomarkkinoiden ylivoimaisesti etevin ostaen nuoria ja lupaavia pelaajia. Benítez sai joukkueensa myös pelaamaan hyvin ja Napoli taisteli kaudella 2013–14 Serie A:ssa kärkisijoista. Joukkue sijoittui lopulta kolmanneksi ja nappasi paikan Mestarien liigan karsintoihin. Napolin hyvän kauden kruunasi Coppa Italian finaali, jossa joukkue voitti ACF Fiorentinan 3–1 ja nappasi seurahistorian viidennen cup-mestaruuden.


title: Rafael Benítez

text: Kaudella 2014/15 Benítez luotsasi Napolin Eurooppa-liigan välieriin, joissa hävisi ukrainalaiselle FK Dnipro Dnipropetrovskille yhteismaalein 2–1. Serie A:ssa Napoli kärsi viimeisellä kierroksella 4–2 tappion SS Laziolle ja putosi liigassa viidenneksi. Näin seura jäi niukasti ulos Mestarien liigan karsinnoista.


title: Rafael Benítez

text: Kesäkuun alussa 2015 Real Madrid ilmoitti tehneensä Benítezin kanssa kolmivuotisen sopimuksen. Pesti tuulisessa Realissa jäi Benítezin osalta lyhyeksi, sillä hän sai potkut seurasta tammikuun alussa 2016. Mestarien liigan alkulohkon voitosta huolimatta seurajohdon luottamus valmentajaan loppui. Real majaili vuodenvaihteessa La Ligassa kolmantena neljä pistettä sarjakärki Atlético Madridia perässä.


title: Rafael Benítez

text: Maaliskuussa 2016 Benítez palasi valmentajaksi Valioliigaan, kun putoamiskamppailuun vajonnut Newcastle United teki hänen kanssaan kolmivuotisen sopimuksen. Benítezin tehtävänä oli pelastaa Newcastle putoamiselta. Espanjalainen ei kuitenkaan saanut Newcastlen peliä kulkemaan toivotulla tavalla. Tasapelit Manchester Cityä ja Liverpoolia vastaan olivat lopulta laiha lohtu. Newcastle voitti Benítezin alaisuudessa vain kaksi ottelua, kunnes seuran putoaminen Valioliigasta sinetöityi kierros ennen liigakauden päätöstä.


title: Rafael Benítez

text: Benítez jatkoi Newcastlen peräsimessä Mestaruussarjassa kaudella 2016/17. Newcastle pelasi sarjaporrasta alempana hyvän kauden, joka päättyi 3–0 voittoon Barnsleysta. Voitto sinetöi Newcastlen Mestaruussarjan ykkössijan ja suoran nousun takaisin Valioliigaan.


title: Marty Feldman

text: Martin Alan ”Marty” Feldman (8. heinäkuuta 1934 East End, Lontoo – 2. joulukuuta 1982 México) oli brittiläinen näyttelijä, koomikko, käsikirjoittaja ja ohjaaja. Feldmanin ulkonäölle tunnusomainen piirre olivat voimakkaasti ulkonevat silmät – tämä johtui Basedowin taudista. Feldmanin vanhemmat olivat juutalaisia, jotka olivat muuttaneet Ukrainan Kiovasta Isoon-Britanniaan.


title: Marty Feldman

text: Feldman kuoli Meksikossa 48-vuotiaana sydänkohtaukseen filmatessaan "Kapteeni Keltapartaa". Hän oli ketjupolttaja ja joi paljon kahvia päivittäin. Yhdessä stressin kanssa tämä saattoi johtaa ennenaikaiseen kuolemaan.


title: Euroopan talous- ja sosiaalikomitea

text: Euroopan talous- ja sosiaalikomitea on Euroopan unionin toimielin. Komitean rooli EU:n päätöksenteossa on epäpoliittinen ja neuvoa-antava. Komitea koostuu Euroopan talouselämän ja työmarkkinaosapuolien ja järjestäytyneen kansalaisyhteiskunnan edustajista (työnantajat, työntekijät, ammattiliitot, kuluttajat jne.), jotka voivat talous- ja sosiaalikomitean kautta ilmaista virallisen mielipiteensä EU:n politiikasta.


title: Euroopan talous- ja sosiaalikomitea

text: Komitea voi antaa kolmenlaisia lausuntoja:


title: Euroopan talous- ja sosiaalikomitea

text: Euroopan talous- ja sosiaalikomiteassa on 350 jäsentä, jotka ovat jakautuneet EU:n jäsenmaiden kesken siten, että väestöltään suuremmilla mailla on enemmän edustajia.


title: Euroopan talous- ja sosiaalikomitea

text: Jäsenet jaetaan edelleen kolmeen tai neljään ryhmään:


title: Euroopan talous- ja sosiaalikomitea

text: Komitean jäsenet ovat jäsenvaltioiden hallitusten esittämiä, mutta työssään täysin poliittisesti riippumattomia. Heidän toimiaikansa on neljä vuotta, ja uudelleennimitys on mahdollinen. Jäsentensä keskuudesta komitea nimeää puheenjohtajan (Kreikan Georges Dassis 2015–2018) ja kaksi varapuheenjohtajaa virkaan kahdeksi vuodeksi kerrallaan.


title: Sokkelo

text: Sokkelo on reitti, polku tai kuvio jossa läpikulkijan on etsittävä ja valittava reitti alkupisteestä loppupisteeseen. Tämä eroaa labyrintistä, joka on yksipolkuinen reitti eikä siinä ole valinnan mahdollisuutta. Labyrintti tai sokkelo voi olla pellolle istutettu useita kilometrejä halkaisijaltaan oleva, ihmisenkorkuinen kasvustosokkelo tai sormukseen kaiverrettu pikkuruinen polku tai mitä tahansa tältä väliltä. Se voi olla tehty kaivertamalla, kasvattamalla, kiveämällä tai maalaamalla. Suomen rannikolla esiintyy Jatulintarhoja jotka ovat klassisen 7-kehäisen labyrintin kopioita tai muunnelmia. Ne ovat merenkulkijoiden ja/tai kalastajien pääsääntöisesti kivistä rakentamia.


title: Sokkelo

text: Sokkelon kulkureitit ja seinät ovat kiinteitä. Sokkelotyyppinen älypeli, jossa annetut seinät ja käytävät voivat muuttua pelin aikana, sisältyy älypelien pääkategoriaan.


title: Sokkelo

text: Yksi sokkelotyyppi koostuu joukoista ovilla yhdistettyjä huoneita (siten uloskäynti on juuri toinen huone tässä määritelmässä). Pelaajat saapuvat yhdestä pisteestä ja poistuvat toisesta tai idea on saavuttaa tietty piste sokkelossa.


title: Sokkelo

text: Sokkeloita voidaan tulostaa tai piirtää paperille kynällä tai sormella seurattavaksi. On olemassa useita erilaisia menetelmiä sokkelon luomiseen joko käsin tai tietokoneella.


title: Sokkelo

text: Matemaatikko Leonhard Euler oli ensimmäisiä, jotka ratkaisivat sokkeloita matemaattisesti. Näin hän löysi topologian tieteenä.


title: Sokkelo

text: Seuraavat algoritmit on suunniteltu käytettäväksi sokkelon sisällä ilman sokkelon matkustajan aiempaa tietämystä sokkelon rakenteesta. On olemassa toisia algoritmeja sokkeloille paperilla, jossa ratkaisijalla on käytössä sokkelon yleiskuva.


title: Sokkelo

text: Seinän seuraaminen ("wall follower") on tunnetuin sääntö sokkeloiden läpikäymisessä. Se tunnetaan joko "vasemman käden sääntönä" tai "oikean käden sääntönä". Jos sokkelo on yksinkertaisesti yhdistetty (kaikki seinät ovat kiinni toisissaan tai sokkelon ulkorajaan), pitämällä yhden kätensä kiinni yhdessä seinässä seuraaja ei eksy ulos sokkelosta paitsi uloskäyntipaikassa, jos sellainen on. Muussa tapauksessa hän palaa sisääntulokohtaan. Jos sokkelo ei ole yksinkertaisesti yhdistetty, tällä menetelmällä ei voi läpikäydä sokkeloa.


title: Sokkelo

text: Seinien seuraaja -menetelmää voidaan soveltaa kolmi- tai useampiulotteisiin sokkeloihin, jos niiden käytävät voidaan projisoida kaksiulotteisiksi deterministisessä mielessä. Esimerkiksi kolmiulotteisessa ylöspäin etenevien käytävien voidaan ajatella johtavan luoteeseen ja alaspäin menevien käytävien kaakkoon. Tällöin voidaan käyttää standardia seinien seuraaja -menetelmää.


title: Sokkelo

text: Erilliset (eivät yksinkertaisesti yhdistettyjä) sokkelot voidaan ratkaista yhä seinien avulla seuraavalla menetelmällä, jos sekä sisääntulokohta että ulostulokohta ovat sokkelon ulkoseinillä. Jos sokkelon ratkaisu alkaa sokkelon keskeltä (sisältä), alkupisteen tulee olla erillään loppupisteestä, sillä muuten ratkaisun eteneminen kiertää jatkuvaa kehää. Pledge-menetelmä (nimetty Exeterin Jon Pledgen mukaan) voi ratkaista tämän ongelman.


title: Sokkelo

text: Esteiden kiertämiseen suunniteltu menetelmä tarvitsee mielivaltaisesti valitun suunnan. Kun etsintä törmää esteeseen, yksi käsi (esimerkiksi oikea) asetetaan esteeseen (näyttämään suuntaa) ja asetetut kädet merkitään muistiin. Kun ratkaisun haku edistyessään etenee alkuperäiseen suuntaan uudelleen ja kun tehtyjen käännösten summa on 0, ratkaisija jättää esteen ja jatkaa etenemistä sen alkuperäiseen suuntaan.


title: Sokkelo

text: Tällä menetelmällä kompassin kanssa löytää ulos sokkelosta mistä sisäpisteestä tahansa missä tahansa säännöllisessä ("finite") ja kaksiulotteisessa sokkelossa riippumatta etsinnän alkupisteestä. Kuitenkaan tällä menetelmällä ei voida ratkaista tietä alkupisteestä ulostuloon, jos loppupiste on sokkelon sisällä.


title: Sokkelo

text: Tämä on triviaali menetelmä, joka voidaan toteuttaa erittäin tyhmällä robotilla tai hiirellä, mutta jolla ei ole takeita toimivuudesta. Menetelmässä edetään suoraan eteenpäin, kunnes saavutetaan este. Sen jälkeen tehdään satunnainen päätös, mihin suuntaan edetään. Tämä menetelmä epäonnistuu tietenkin, jos poistuminen (loppupiste) on seinän keskivaiheilla.


title: Sokkelo

text: Tremauxin tehokkaassa menetelmässä sokkelon lattiaan on piirrettävä etenemisviiva kuljetun polun merkitsemiseksi. Menetelmä on taattu ratkaisemaan kaikki hyvinmääriteltyjen käytävien sokkelot. Saavuttaessa merkitsemättömään risteykseen otetaan jokin suunta. Jos taas etsintä on jo käynyt aiemmin tässä risteyksessä, etsintä voi palata takaisin tuloreittiä. Jos edetään uudelleen käytävää, joka on jo tutkittu, piirretään toinen viiva ja seuraavassa risteyksessä edetään tutkimattomalle käytävälle, mikäli mahdollista. Muussa tapauksessa edetään jo tutkittua käytävää. Etsintä ei koskaan käy yhtä käytävää useammin kuin kaksi kertaa. Jos sokkelossa ei ole poistumiskohtaa, menetelmä tuo etsinnän takaisin alkupisteeseen.


title: Sokkelo

text: On olemassa monia tapoja automatisoida sokkelon luominen.


title: Sokkelo

text: Tämä on yksinkertaisin tapa luoda sokkelo tietokonetta käyttäen. Kuvittele sokkeloon käytettävissä oleva tila laajaksi ruudukoksi (kuten laaja shakkilauta), jonka kussakin ruudussa on alkutilanteessa 4 seinää. Satunnaisesta ruudusta alkaen tietokone valitsee satunnaisen naapurisolun, jossa ei ole vielä vierailtu. Tietokone poistaa seinän näiden kahden ruudun väliltä ja lisää uuden ruudun pinoon (tämä on analogista viivan piirtämiselle lattiaan). Tietokone jatkaa tätä prosessia. Ruutu, jolla ei ole läpikäymättömiä naapurisoluja, on umpikuja. Siihen saavuttuaan luonti palaa takaisin niin kauan, kunnes pinosta löytyy ruutu, jolla on läpikäymättömiä naapuriruutuja (luoden uuden risteyksen). Tämä prosessi jatkuu, kunnes kaikki solut on käyty läpi. Tämä menetelmä johtaa läpikäynnin päättymään lopulta alkusoluun. Tämä merkitsee sitä, että koko sokkelon tila on käyty läpi.


title: Sokkelo

text: Tällaisenaan menetelmä on erittäin yksinkertainen eikä tuota kovin monimutkaisia sokkeloita. Määritellymmät menetelmän säännöt voivat auttaa vaikeammin ratkaistavia sokkeloita.Sokkeloita käytetään usein tieteellisessä tutkimuksessa tilallista navigointia ja oppimista tutkittaessa. Tyypillisiä koe-eläimiä ovat rotat tai hiiret. Esimerkkejä tutkimuskohteista ovat Barnesin sokkelo, Morrisin vesisokkelo ja kulmasokkelo.Sokkelo, jonka läpikäynti muodostaa kuvion.


title: Sokkelo

text: Sokkelopeli, jossa läpikäynti muodostaa umpikujia.


title: Naisen ejakulaatio

text: Naisen ejakulaatio on osalla naisista esiintyvä ilmiö, jossa naiselta purkautuu ulkoisista sukupuolielimistään nestettä orgasmin tai voimakkaan kiihottumisen aikana. Kyseisen nesteen on epäilty olevan naisen virtsaputkesta valuvaa virtsaa, mutta tämä on väärä käsitys, sillä kyseessä on Skenen rauhasten, miehen eturauhasen naisellisen vastineen, tuottama neste ja vastaava reaktio kuin miehen ejakulaatio eli siemensyöksy, vaikkei sillä, toisin kuin siemensyöksyllä, ole tekemistä lisääntymisen kanssa.


title: Naisen ejakulaatio

text: Naisen ejakulaatio sekoitetaan usein virtsankarkailuun eli inkontinenssiin. Virtsaa karkaa virtsarakosta voimakkaan alavatsan lihassupistuksen seurauksena. Jos virtsankarkailuun on taipumusta, näin voi tapahtua usein myös fyysisen ponnistelun, voimakkaan kiihotustilan tai orgasmin aikana. Tästä syystä naisen ejakulaatio sekoitetaan helposti virtsankarkailuun, jota voi myös sattua samoissa olosuhteissa. Nesteen synnylle on esitetty myös muita selityksiä.


title: Naisen ejakulaatio

text: Naisten ejakulaatiosta on kirjallisia lähteitä sekä Antiikista että Intian ja Kaukoidän korkeakulttuureista.


title: Naisen ejakulaatio

text: Galenos mainitsi naisen ejakulaatioeritteestä tutkielmassaan "De Usu Partium Corporis Humani" (Ruumiinosien käyttötavoista).


title: Naisen ejakulaatio

text: Naisten parauretraaliset rauhaset ("Skenen rauhaset") vastaavat miehen eturauhasta. Skenen rauhaset tuottavat eritettä, jonka ne tyhjentävät naisen orgasmin tai voimakkaan kiihottumisen aikana joko naisen virtsaputkeen tai omia rauhastiehyitään pitkin. Skenen rauhasten suhteen naisten sukupuolielinten fysiologia voi vaihdella yksilöstä toiseen. Toisilla kyseiset rauhastiet aukeavat virtsaputkeen, toisilla taas pienten häpyhuulten alueelle tai jopa molempiin. Tämä lisää hämmennystä asiasta, koska fenotyyppejä on niin lukuisia erilaisia. Kyse ei siis ole virtsankarkailusta ja virtsasta, vaan miehen siemennesteen kaltaisesta nesteen muodostuksesta ja erittymisestä. Tämän nesteen fysiologista tarkoitusta ei kuitenkaan tunneta.


title: Berlin (albumi)

text: Berlin on vuonna 1973 julkaistu Lou Reedin albumi. Albumin edeltäjä oli helposti lähestyttävä glam rock -klassikko "Transformer". Berlin on tälle täydellinen vastakohta. Se on erittäin kolkko ja surullinen albumi, jota pidetään laajalti yhtenä masentavimmista levyistä kautta aikojen. Albumia pidetään myös yhtenä 1970-luvun parhaista konseptialbumeista. Se kertoo traagisen tarinan tuhoon tuomitusta parista huumeidenkäytön ja masennuksen keskellä. Albumin vastaanotto ei ollut alun perin hyvä, koska monet "Transformer"-levyn ystävät odottivat uutta hauskaa glam rock -albumia. Ajan myötä kasvava joukko Reedin ihailijoita on kuitenkin alkanut pitää "Berliniä" hänen parhaimpiinsa kuuluvana teoksena.


title: Berlin (albumi)

text: Vuonna 2006 Lou Reed esitti ensimmäisen kerran levyn konsertissa kokonaisuudessaan. Julian Schnabel teki esityksistä elokuvan Lou Reed's Berlin.


title: Eugène Scribe

text: Augustin Eugène Scribe (24. joulukuuta 1791 – 20. helmikuuta 1861) oli ranskalainen näytelmäkirjailija ja libretisti.


title: Eugène Scribe

text: Scribe syntyi Pariisissa silkkikauppiaan poikana. Hän oli hyvin koulutettu ja mielessä siinti ura lain parissa. Pian kuitenkin nuori Scribe alkoi kirjoittaa näytelmiä. Hänen ensimmäinen työnsä, "Le Prétendu sans le savoir", julkaistiin anonyymisti vuonna 1810. Se epäonnistui. Nuori kirjailija kirjoitti useita uusia näytelmiä, monet yhteistyönä muiden kanssa, mutta ilman menestystä.


title: Eugène Scribe

text: Scriben pääasiallinen aihemateriaali oli senaikainen porvaristo. Hän usein kirjoitti vaudevillelle. Ensimmäinen menestysteos oli "Une nuit de la garde nationale" (Kansalliskaartin yö, 1815), joka oli yhteisprojekti Charles-Gaspard Delestre-Poirsonin kanssa. Myös myöhemmin hän usein kirjoitti yhdessä muiden kanssa.


title: Eugène Scribe

text: Hän oli hyvin tuottelias. Vaudevillen lisäksi syntyi komedioita, tragedioita ja oopperalibrettoja. Pelkästään "Gymnase"-teatterille hänen on sanottu kirjoittaneen yli 150 näytelmää ennen vuotta 1830. Yhteistyökumppaneita hänellä oli moneen lähtöön: yksi saattoi sepittää juonen, toinen dialogin, kolmas vitsit. Delestre-Poirsonin lisäksi heihin lukeutuivat Jean Henri Dupin, Germain Delavigne, AHJ Duveyrier, Marc-Antoine Madeleine Désaugiers, Joseph Xavier Saintine ja Gabriel Legouvé.


title: Eugène Scribe

text: Librettoja hän kirjoitti muun muassa yhdessä Giacomo Meyerbeerin kanssa. Scribe tuotti librettoja useille tunnetuille säveltäjille, kuten Verdille, Bellinille, Auberille, Donizetille ja Rossinille. Kuollessaan hän oli työskentelemässä Meyerbeerin "L'africainen" parissa. Monet vuosisadan vaihteen kuuluisimmista oopperoista on sävelletty hänen teksteihinsä, esimerkiksi Auberin "La muette de Portici", "Fra Diavolo", "Robert le Diable" ja Meyerbeerin "Hugenotit".


title: Eugène Scribe

text: Komedian alalla hän teki debyyttinsä Théâtre Français'lle 1822 näytelmällään "Valérie", josta oli tuleva ensimmäinen monista kaltaisistaan menestyksistä. Scribe teki lujasti töitä ja häneltä löytyi näkemystä niin näytelmien rakenteesta kuin yleisön maustakin. Scriben näytelmiä vieläkin pidetään erinomaisina esimerkkeinä näytelmien draamallisesta rakentamisesta.


title: Eugène Scribe

text: Hän kirjoitti myös muutamia romaaneja, vaikkeivät ne nousseet kummoisenkaan suosioon.Vuosina 1874–1885 julkaistut Scriben kootut teokset "(œuvres complétes)" käsittivät yhteensä 76 nidettä.Suomenkielisissä ammattiteattereissa Scriben näytelmiä on esitetty seuraavasti:


title: Concertgebouw

text: Concertgebouw on konserttitalo Amsterdamissa, Alankomaissa. Loistavan akustiikkansa vuoksi sitä pidetään yhtenä maailman parhaista. Se avattiin yleisölle vuonna 1888. Concertgebouw on maailman vierailluin klassisen musiikin konserttitalo: siellä pidetään vuosittain 350–400 konserttia, joilla on kuuntelijoita yli 800 000.


title: Concertgebouw

text: Rakennuksen suunnitteli arkkitehti Adolf Leonhard van Gendt, joka käytti innoituksena kaksi vuotta aikaisemmin Leipzigiin noussutta Neue Gewandhausia. Rakennustyöt alkoivat kaupungin silloisten rajojen ulkopuolella sijaitsevalla laitumella vuonna 1883. Hiekkaiseen maahan iskettiin kaikkiaan 2 186 12–13 metrin pituista paalua.


title: Concertgebouw

text: Talo oli valmis jo vuoden 1886 lopulla, mutta avajaiset viivästyivät. Avajaiskonsertti pidettiin 11. huhtikuuta 1888. 120-henkinen orkesteri ja viidensadan vahvuinen kuoro esittivät Wagnerin, Händelin, Bachin ja Beethovenin musiikkia.


title: Concertgebouw

text: "Grote Zaal" (suuri sali) on 44 metriä pitkä, 28 metriä leveä ja 17 metriä korkea. Yleisöä sinne mahtuu noin 2 000. Suuren salin jälkikaiunta-aika on ilman yleisöä 2,8 ja yleisön läsnä ollessa 2,2 sekuntia. Tämän vuoksi sähköisesti vahvistettua musiikkia ei juurikaan esitetä Concertgebouw’ssa. Soikionmuotinen "Kleine Zaal" (pieni sali) on 20 metriä pitkä ja 15 metriä leveä. Se soveltuu erinomaisesti kamarimusiikin ja liedien esittämiseen.


title: Concertgebouw

text: Talon rakentamisen aikaan akustiikan saloja ei vielä tunnettu kovin hyvin, ja sisätiloja onkin jälkikäteen muuteltu useaan otteeseen äänen käyttäytymisen parantamiseksi. Sisätilojen koristelut on kuitenkin pyritty säilyttämään alkuperäisinä.


title: Sähköstaattinen purkaus

text: Sähköstaattinen purkaus (, ESD) eli staattisen sähkön purkaus on staattisen sähkövarauksen purkautumisilmiö. Riittävän suuren varauksen nopea siirtyminen saattaa näkyä pienenä kipinäpurkauksena ja sen voi tuntea, kun se tapahtuu esimerkiksi sormenpäässä.


title: Sähköstaattinen purkaus

text: Ilmiöstä voidaan käyttää myös nimitystä "kipinäpurkaus", mutta kipinöintiä esiintyy muihinkin sähköisiin ilmiöihin liittyen. Toisaaltaan sähköstaattinen varaus voi purkautua muutenkin kuin kipinänä.


title: Sähköstaattinen purkaus

text: Sähköstaattinen purkaus voi syntyä esimerkiksi, kun ihmisen keho on varautunut ja ihminen koskettaa varaustilassa olevaa esinettä. Varaus syntyy usein kahden materiaalin välille, joilla on eri dielektrisyysvakio. ESD syntyy yleisimmin hankauksesta syntyvän staattisen sähkövarauksen seurauksena. Toinen ESD:n aiheuttaja on elektrostaattinen induktio. Yleisin ESD:n ilmenemismuoto on kipinä.


title: Sähköstaattinen purkaus

text: Staattisia varauksia syntyy muun muassa materiaalien kontaktin, ionisaation tai johtumalla siirtyvien varausten kautta. Materiaalien välillä varauksia syntyy helposti nk. hankaussähkö-ilmiön takia. Varauksen syntyminen riippuu voimakkaasti materiaalien laadusta ja materiaalipareista. Varautumisominaisuuksien perusteella materiaalit voidaan laittaa järjestykseen, jota kutsutaan triboelektriseksi sarjaksi. Mitä kauempana materiaalit sarjassa sijaitsevat, sitä voimakkaammin ne varautuvat. Staattinen sähkö voi varata ihmisen, koneen tai esineen helposti kilovolttien tasoiseen jännitteeseen. Varautumisen suuruuteen vaikuttavat mm. materiaalien kemialliset ja fysikaaliset ominaisuudet, epäpuhtaudet ja kosteus sekä kappaleiden välinen sijainti ja kontakti.


title: Sähköstaattinen purkaus

text: Staattinen varaus syntyy helposti eristeisiin, koska niissä potentiaalierot eivät pääse tasoittumaan. Samassa kappaleessa voi olla erisuuruisia ja jopa eri merkkisiä varauksia. Eristeessä varaus voi säilyä pitkiä aikoja ja purkautuvat vasta pinnan epäpuhtauksien ja ympäristötekijöistä aiheutuvan johtumisen takia.


title: Sähköstaattinen purkaus

text: Staattisen varauksen purkautuminen kestää purkauspiirin resistanssista ja induktanssista riippuen alle nanosekunnista aina satoihin nanosekunteihin. Purkauksen hetkellinen virta voi olla varautuneen kappaleen kapasitanssista ja purkauspiiristä riippuen useita kymmeniä ampeereja. Varautuneiden laitteiden välillä purkautumisvirran huippu nousee helposti satoihin ampeereihin.


title: Sähköstaattinen purkaus

text: Ilman läpilyöntilujuus on noin 3 kV/mm, mutta jännitteen läpilyöntietäisyys riippuu vahvasti kappaleiden muodosta, joka vaikuttanee sähkökentän voimakkuuteen. Purkauskipinän pituudesta voi päätellä myös varausjännitteen suuruuden: esimerkiksi 2 mm kipinä syntyy noin 6 kV jännitteellä. Kuivalla pakkassäällä sopivissa keinokuituvaatteissa ihmisen varausjännite voi olla luokkaa 20 kV.


title: Sähköstaattinen purkaus

text: Purkautuvan varauksen ollessa riittävän suuri purkaus voi aiheuttaa näkyvän kipinän ja ESD saattaa sytyttää herkästi syttyviä aineita. Tästä on esimerkkinä pölyräjähdys.


title: Sähköstaattinen purkaus

text: Sähköstaattinen purkaus tuhoaa helposti puolijohdekomponentteja, koska hetkelliset jännite-, teho- ja virta-arvot ovat suuria. Purkaus voi aiheuttaa metallin sulamista, pn-liitoksen pettämisen tai ohuen oksidikerroksen tuhoutumisen. Vaikutukset komponenteille voidaan jakaa hetkellisiin toimintahäiriöihin, suoritusarvojen heikkenemiseen sekä pysyvään vikaantumiseen. Vikojen havaitseminen komponenteissa voi olla vaikeaa, koska viat eivät välttämättä ilmaannu heti ja saattavat esiintyä vain tietyissä olosuhteissa. Vaurioitunut komponentti voi aiheuttaa myös järjestelmässä muiden osien vaurioitumisen.


title: Sähköstaattinen purkaus

text: Purkauksen tapahtuessa elektroniikkaa sisältävään laitteeseen voi laite vahingoittua. Herkimmät komponentit vaurioituvat jopa 30 V jännitteellä. Ihmisestä voi syntyä huomaamatta jopa 3000 V purkaus. Esimerkiksi laitteen toimintakyky voi heikentyä, sen suoritusarvot voivat alentua ja siihen voi syntyä tilapäisiä vikatoimintoja. Purkauksen aiheuttama vaurio voi tulla esille vasta vuosien käytön jälkeen, koska se on yleensä vaikea paikantaa. Vaurio voi aiheuttaa muun järjestelmän vaurioitumista, mikä vaikeuttaa alkuperäisen vianaiheuttajan tunnistamista.


title: Sähköstaattinen purkaus

text: ESD aiheuttaa myös hetkellisen voimakkaan sähkömagneettisen pulssin eli radiosignaalin. Tämän takia ESD:n lähellä olevien digitaalipiirien toiminta voi helposti häiriintyä.


title: Sähköstaattinen purkaus

text: ESD:ltä suojautuminen esimerkiksi elektroniikka-alan työskentelyssä tapahtuu pääasiassa johtamalla staattiset varaukset hallitusti maadoituksen tai varausta poistavan materiaalin kautta sähköjärjestelmän maatasoon. Varausta poistava materiaali tasoittaa varauksen kohtuullisessa ajassa, mutta ei kuitenkaan aiheuta haitallisia suurivirtaisia ja nopeita varauksien purkauksia. Varausta poistavan osittain johtavan materiaalin resistanssi on tyypillisesti 100 kΩ ja 1 GΩ välillä. Eristeiden pinta varautuu helposti ja aiheuttaa ympärilleen staattisen sähkökentän, joka puolestaan voi varata viereen tuotavan johteen. ESD-suojauksen periaatteena onkin poistaa eristävät materiaalit tai estää eristeestä lähtöisin olevan varausten kerääntyminen johtavan materiaalin avulla.


title: Sähköstaattinen purkaus

text: Varautumaton materiaali on erityismateriaaleilla käsitelty tai päällystetty, heikosti sähköä varaava materiaali. Ne eivät kuitenkaan rajoita energian siirtymistä materiaalin läpi.


title: Sähköstaattinen purkaus

text:
Tietokoneen sisäisiä komponentteja käsiteltäessä tulisi ottaa sähköstaattiset purkaukset huomioon, koska komponentteja ei yleensä ole erikseen ESD:ltä suojattu. Ihmiskeho on hyvä johdin, joten se kerää sähköisiä varauksia. Ennen tietokoneen sisäisiin osiin koskemista, varaus tulisi purkaa koskettamalla maadoitettua johtavaa pintaa, esimerkiksi tietokoneen metallirunkoa tai lämpöpatteria. Piirilevyjä kannattaa kuitenkin käsitellä varoen pitämällä niitä kiinni reunoista ja välttää komponenttien johtimien koskemista. Muita keinoja välttää staattisen varauksen syntyminen, on tehdä asennus seisten kovalla alustalla, sillä istuen staattinen varaus syntyy helpommin. Myös korut ja tietokoneen lisälaitteet on syytä poistaa. Asennusta ei myöskään ole syytä tehdä ukkosella.
Staattiselta sähköltä suojattu alue (ESD Protected Area, EPA) pienentää sähkökenttien ja purkausten aiheuttamaa komponenttien vaurioitumisriskiä. Suojausta käytetään pääasiassa elektroniikkateollisuudessa. Suoja-alueen EPA-maadoitusverkko on rakennettu siten, että nopeita potentiaalinmuutoksia ei pääse syntymään. Tämä toteutetaan maadoittamalla kaikki johtavat materiaalit ja työntekijät. Lisäksi alueelta poistetaan herkästi varautuvat materiaalit kuten styroksi ja muovit. Suoja-alueilla työskennellessä voidaan käyttää maadoitusrannekkeita, -jalkineita tai johtavia kuituja työvaatteissa. Työpisteen alustana käytetään johtavaa lattiaa tai mattoa. Työalueen suhteellinen ilmankosteus voidaan säätää 30-40 prosenttiin. Kosteat olosuhteet estävät staattisensähkövarauksen syntymistä, koska suurimmalle osalle pinnoista kerääntyvä kosteuskerros auttaa hajauttamaan sähköiset varaukset. Työtilassa voidaan käyttää myös ilman ionisointilaitetta, joka synnyttää ilmaan positiivisia ja negatiivisia ioneja. Varautuneet materiaalit vetävät vastakkaisen merkkisiä varauksia puoleensa ja neutralisoituvat.


title: Sähköstaattinen purkaus

text: Laitteet voidaan suojata ESD:ltä tyypillisesti eristämällä tai maadoittamalla kosketeltavat osat. Laitteen sähköiset liitännät suojataan usein ESD suojakomponenteilla kuten ferriiteillä, aktiivikomponenteilla, diodikytkennöillä tai sarjavastuksella.


title: Sähköstaattinen purkaus

text: Henkilösuojaukseen on olemassa ESD-suojavarusteita, esimerkiksi megaohmin resistanssilla varustettuja maadoitusrannekkeita ja varausta poistavia jalkineita. Varausta poistavat jalkineet vaativat johtavan tai varausta poistavan lattiamateriaalin toimiakseen. Herkästi varautuvia vaatemateriaaleja kuten keinokuituja ja villaa tulee välttää. Vaatetuksen suhteen turvallisin vaihtoehto on käyttää takkia tai pukua, jossa on sähköä johtavia kuituja ja maadoituspiuha.


title: Sähköstaattinen purkaus

text: Herkät laitteet ja komponentit pakataan yleensä kuljetuksen ja varastoinnin ajaksi ESD:ltä suojaaviin antistaattisiin pusseihin tai laatikoihin. Yleisimmin käytetyt antistaattiset pussit ovat väriltään hopeisia ja ne estävät sähköstaattisen purkauksen muodostumista toimimalla Faradayn häkkinä pussin ympärillä. Vaaleanpunaiset pussit on päällystetty antistaattisella aineella, joka estää varauksen muodostumista. Antistaattinen aine voi kuivua ajan kuluessa, jolloin pussiin alkaa varautua staattista sähköä. Lisäksi on olemassa antistaattisia pusseja, jotka johtavat sähköä tarpeeksi hyvin hävittääkseen pussiin syntyvät sähkövaraukset.


title: Sähköstaattinen purkaus

text: ESD on osa laitteiden sähkömagneettista yhteensopivuutta (EMC). Tärkein laitteiden ESD-testistandardi Euroopassa on EN 61000-4-2. Testeissä erotellaan purkaustapoina kontaktipurkaus ja ilmapurkaus.


title: Sähköstaattinen purkaus

text: ESD-pakkausmateriaaleja käsittelee standardi EN 61340-5-3.


title: Merovingit

text: Merovingit olivat frankkilainen kuningassuku, joka hallitsi vaihtelevan kokoista frankkien valtakuntaa nykyajan Länsi-Saksan, Belgian ja Ranskan alueilla 400-luvulta 700-luvulle. Noin vuosina 480 – 720 vallinnutta aikakautta Länsi-Euroopassa on kutsuttu merovingien mukaan merovingiajaksi. Merovingejä seurasivat frankkihallitsijoina karolingit.


title: Merovingit

text: Merovingit saivat nimensä Merovechiltä, joka oli saalilaisten frankkien johtaja noin 447–457 ja löi visigootit, saksit ja alemannit. Hänen pojanpoikansa Klodvig sai itselleen suurimman osan Loiren pohjoispuolista Galliaa noin 487 lyötyään roomalaiset. Hän kääntyi vaimonsa kannattamaan kristinuskoon ja määräsi kuoltuaan valtakunnan jaettavaksi neljään osaan pojilleen. Tämä jakamistraditio säilyi kaksi seuraavaa vuosisataa, mutta vaikka frankkien valtakunnalla oli sen vuoksi toisinaan useita merovingikuninkaita kerrallaan, sitä pidettiin yhtenäisenä valtakuntana, jota kuninkaat hallitsivat kollektiivisesti. Merovingien valta perustui myyttisiin sukujuuriin (merovingit väittivät polveutuvansa muun muassa Nooasta ja troijalaisista) ja käsitykseen heidän nauttimastaan Jumalan suosiosta, jota lisäsi merovingien sotilaallinen menestys.


title: Merovingit

text: Merovingikuningas hallitsi sodasta saatua ryöstösaalista, johon kuuluivat sekä irtain omaisuus että maat väestöineen, ja oli vastuussa sen jakamisesta kannattajilleen. Kuninkaat jakoivat maata vasalleilleen, jotka vastineeksi huolehtivat alueen puolustamisesta, hallinnosta ja oikeudenkäytöstä ja kokosivat armeijoita kuninkaan käyttöön.


title: Merovingit

text: Merovingien aikana (511) luotiin saalilainen laki, johon Ranskassa vedottiin vielä Valois-dynastian aikana perimysjärjestyskysymyksessä.


title: Juha Kukkamo

text: Juha Mikael Kukkamo (s. 1. huhtikuuta 1976 Keuruu) on suomalainen keski- ja pikamatkojen juoksija. Hän on parhaiten menestynyt 800 metrillä, jolla hän on ollut Suomen paras juoksija 1990-luvun loppupuolelta lähtien yhdessä Wilson Kirwan kanssa.


title: Juha Kukkamo

text: Kukkamo on voittanut 800 metrin Suomen mestaruuden vuosina 1997, 2001, 2003 ja 2005. Hopealla hän on ollut 1999, 2000, 2004 ja 2006 sekä pronssilla 2002 eli Kukkamo on ollut mitaleilla kahdeksan kertaa peräkkäin (1999–2006). 1 500 metrillä Kukkamo voitti SM-kultaa 2001 ja pronssia 1998, 2000 ja 2004. Hallissa hän on voittanut 800 metrin Suomen mestaruuden 1998, 2001, 2002, 2003, 2004 ja 2006 (1999 ja 2005 hopeaa) sekä 1 500 metriä 1999, 2001, 2002, 2004 ja 2005 (hopeaa 1998 ja 2003). Kukkamo oli mukana Helsingin MM-kisoissa 2005 800 metrillä. Hän karsiutui alkuerissä.


title: Juha Kukkamo

text: Seuratasolla Kukkamo on edustanut Lahden Ahkeraa lähes koko aikuisikänsä. Ennen Lahden Ahkeraan siirtymistä hän edusti Keuruun Kisailijoita.


title: Pyrotekniikka

text: Pyrotekniikka tarkoittaa palavan ja palamalla räjähtävän materiaalin valmistusta ja käyttöä lähinnä viihdetarkoituksiin. Sana pyrotekniikka juontuu muinaiskreikan sanoista "pyros ("tuli")" ja "tekhne ("taito", "erityisesti" "käsityötaito")".


title: Pyrotekniikka

text: Pyrotekniikkaa käytetään esimerkiksi elokuvissa sekä teatteri- ja musiikkiesityksissä tunnelman tuojana, ja tietenkin varsinaisissa ilotulitteissa. Ruuti, jota räjähteissä usein osana käytetään, ja ilotulitteet yleisestikin, on keksitty Kiinassa (pīnyīn: ruuti = zhà[yào]; ilotulite = biānpào), missä niitä edelleen on tapana käyttää paitsi uudenvuoden aikaan, myös esimerkiksi perinteisiä häitä vietettäessä tai uutta liikeyritystä perustettaessa.


title: Pyrotekniikka

text: Tunnettuja pyrotekniikkaa käyttäviä musiikkiyhtyeitä ovat Lordi, Dimmu Borgir, Stratovarius, Nightwish, Rammstein ja KISS.


title: Pyrotekniikka

text:
Suomessa pyrotekniikan käyttö tehosteisiin on tarkkaan laissa säädeltyä:
Suomalaisia pyrotekniikan toimittajia:


title: Heikki Pippola

text: Heikki Olavi Pippola (s. 1. toukokuuta 1943 Vimpeli) on entinen suomalainen juoksija. Hänen päämatkansa olivat 400 ja 800 metriä.


title: Heikki Pippola

text: Pippola voitti 400 metrin juoksun Suomen mestaruuden vuosina 1965, 1966 ja 1967. Vuonna 1966 hän voitti myös 800 metrin juoksun Suomen mestaruuden ajalla 1.48,8 . Kaikkiaan Pippola saavutti urallaan kahdeksan henkilökohtaista SM-mitalia, yhden niistä 400 metrin aitajuoksussa vuonna 1965.


title: Heikki Pippola

text: Seuratasolla Pippola edusti Alavuden Urheilijoita.


title: Jouko Uola

text: Jouko Aimo Uola (s. 27. huhtikuuta 1944 Huittinen) on suomalainen entinen keskimatkojen juoksija.


title: Jouko Uola

text: Uola voitti 1 500 metrin juoksun Suomen mestaruuden vuonna 1966 ajalla 3.48,3 . Vuonna 1970 hän sai pronssia. Hallissa hän otti SM-hopeaa 800 metrillä vuonna 1966.


title: Jouko Uola

text: Seuratasolla Uola edusti Lauttakylän Lujaa.


title: Matti Tuura

text: Matti Yrjö Elias Tuura (s. 27. helmikuuta 1946 Ypäjä) on suomalainen entinen keski- ja kestävyysmatkojen juoksija.


title: Matti Tuura

text: Tuura voitti 1 500 metrin juoksun Suomen mestaruuden vuonna 1968 ajalla 3.46,4 . Hallissa hän saavutti matkan SM-hopeaa vuonna 1971.


title: Matti Tuura

text: Seuratasolla Tuura edusti Jyväskylän Kenttäurheilijoita.


title: Matti Tuura

text: Matti Tuura toimi Suomussalmen lukion pitkäaikaisena rehtorina Jorma Lagerstedtin jälkeen vuodesta 1974 aina täyteen eläkeikään vuoteen 2010. Hän on opettanut liikuntaa, matematiikkaa ja terveysoppia. Sotilasarvoltaan Tuura on reservin majuri..


title: Walk the Line

text: Walk the Line on James Mangoldin ohjaama draamaelokuva country-muusikko Johnny Cashin elämästä. Se sai ensi-iltansa vuonna 2005. Elokuva keskittyy Cashin nuoruusvuosiin, romanssiin laulaja June Carterin kanssa ja nousuun country-musiikin huipulle. "Walk the Line" on sovitettu Johnny Cashin omaelämäkerroista "Cash omin sanoin" ja "Laulu elämälle". Elokuvan nimi on otettu Cashin yhdestä tunnetuimmasta kappeleesta ”I Walk the Line”.


title: Walk the Line

text: Elokuvan pääosassa ovat Joaquin Phoenix Johnny Cashina ja Reese Witherspoon tämän rakastettuna. Molemmat saivat kehuja roolisuorituksistaan ja olivatkin ehdolla useissa palkintogaaloissa. Witherspoon voitti elokuvasta muun muassa Oscarin, Bafta-palkinnon, Golden Globen ja SAG-palkinnon parhaasta naispääosasta. Lisäksi itse elokuva palkittiin parhaan musikaali- tai komediaelokuvan Golden Globella.


title: Walk the Line

text:
Ehdokkaana:
Ehdokkaana:


title: Toyota Tercel

text: Toyota Tercel on japanilaisen autonvalmistaja Toyotan valmistama pieni etuvetoinen henkilöauto. Se oli ensimmäinen Toyotan valmistama etuvetoinen auto ja samalla Toyotan malliston halvin auto. Tercelin kaksi ensimmäistä sukupolvea olivat myynnissä Suomen markkinoilla, mutta muualla autoa tehtiin jopa viiden sukupolven ajan. Monia Tercelin teknisiä ratkaisuja (mm. etuveto, alustarakenne jne...) käytettiin myöhemmin suositummissa Toyota malleissa.


title: Toyota Tercel

text: Sana "Tercel" tarkoittaa ensinnäkin yhtä kolmasosaa Latinan kielellä, mutta myös vikkeläliikkeistä urospuolista jalohaukkaa, joka on kooltaan yhden kolmasosan vastaavaa naarasta pienempi. Tercelillä oli aluksi kuvaannollisesti uroshaukan ominaisuudet ja ulkonäkö, sekä sekin oli myös kooltaan Toyota Corollaa yhden kolmasosan pienempi.


title: Toyota Tercel

text: Euroopassa myytävät Tercelit erosivat japanilaisista vastaavista siinä, että Japanin mallit olivat viistoperäisiä mutta Euroopassa malleissa oli lyhyt porrasperä. Tercelin moottori Suomen markkinoilla oli uusi 65 hevosvoimainen 1.3 -litrainen 2A, joka oli monista etuvetoisista poiketen moottoritilassa pitkittäin sekä tarjosi samaan aikaan hyvän suorituskyvyn että pienen polttoaineen kulutuksen. Aisan-merkkisessä kaasuttimessa oli kuitenkin pieni suunnitteluvirhe; liian laihasta polttoaineseoksesta johtuen moottorin alavääntö oli heikohko, ja kylmällä ilmalla moottori kävi lämpimänäkin huonosti tyhjäkäyntiä ilman ryyppyä, sekä siinä saattoi olla muitakin pienempiä käyntihäiriöitä. Korpivaara Oy vaihtoi takuutyönä kaasuttimeen isomman pääsuuttimen sekä kaasuläpän toimintaan vaikuttavan kaarivivun. Toimenpiteet auttoivat vaivoihin."Tekniikan Maailma 15/80" Auton akseliväli oli pienelle Toyotalle poikkeuksellisen pitkä.


title: Toyota Tercel

text: Tercelin sisustus oli Toyotan mukaan pelkistetty ja vaatimaton. Ulkönäönsä vuoksi Tercel oli "vanhana syntynyt", ja sen takia monet sen hyvät ominaisuudet jäivät ostajilta huomaamatta. Näitä olivat mm. ajo-ominaisuudet, moottorin suorituskyky, luotettavuus, jarrut, sisätilat, alhainen melutaso sekä pieni polttoaineen kulutus. Vaihteistona Tercelissä oli joko 4-vaihteinen manuaali- tai 3-portainen automaattivaihteisto.


title: Toyota Tercel

text: Vuonna 1980 rakennettiin 600 auton sarja Toyota Tercel TS erikoismalleja sen kunniaksi että Toyota oli ollut 15 vuotta Suomen markkinoilla. Autot olivat muuten täysin samoja kuin normaalit Tercelit, TS mallissa vain oli viides vaihde, huomiovalot, teippiraidat auton kyljissä, nahkainen ohjauspyörä, Citroën GS:n ovilokerot, ensiapulaukku, ja digitaalikellolla varustettu avaimenperä. Varusteet asennettiin Suomessa, ja lisävarustelusta ei peritty lisähintaa, vaan itse asiassa Terceleiden hinnat tuolloin alenivat entisestään.


title: Toyota Tercel

text: Vuonna 1981 Tercel koki pienen ns. "kasvojenkohotuksen" ("eng. facelift"), jossa auton keulaa muutettiin hieman viistommaksi sekä maski vaihdettiin kulmikkaampaan. Myös parkkivalot siirtyivät etupuskurista vilkkujen rinnalta ajovalojen viereen. Lokasuojien sivuvilkut vaihdettiin pienempiin ja kulmikkaampiin. Samalla myös varustelutasoa parannettiin; mittaristo vaihdettiin modernimpaan, takaluukun pystyi nyt avaamaan sisältä etuistuimen vasemmalta puolelta vaijerin välityksellä, lämmityslaitteesta johdettiin lämminilmakanavat takapenkkiläisten jalkotiloihin, sekä hansikaslokeron alle kojelautaan tuli ylinmääräinen säilytystila, josta oli alun perin ollut hieman puutetta. Tämän varustelutason Terceliä myytiin lisänimellä "Deluxe".


title: Toyota Tercel

text: Joissakin maissa ensimmäisen sukupolven Terceliä myytiin nimellä Corolla Tercel, johtuen Corollan saamasta luotettavasta ja laadukkaasta maineesta. Japanissa tämä sukupolvi on tunnettu myös nimellä Toyota Corsa.


title: Toyota Tercel

text: Kaikki moottorit on varustettu kannen yläpuolisella nokka-akselilla (OHC). Kaikki vähäpäästöiset sisältävät saasteenestolaitteita, kuten mm. katalysaattori ja pakokaasun takaisinkierrätys.Vuonna 1982 esiteltiin täysin uudelleen suunniteltu Tercel, jota oli saatavana sekä 3- ja 5-ovisena hatchbackina että nelivetoisena farmarina. Viistoperäiselle varustelutasoja oli kaksi; huokein "Super", jota sai ainoastaan kolmiovisena, sekä hieman paremmin varusteltu "DX" ("Deluxe"). Corollan ja Corsan kaltaisia nimiä ei enää käytetty, vaan Tercelin nimi oli tästä lähtien Tercel kaikkialla. Viistoperämallissa käytettiin edelleen edellisestä sukupolvesta tuttua 2A-moottoria, jossa oli nyt uutuuksina automaattirikastin ja automaattinen imuilman lämmityksen säätö. Yksi ominaisuus oli myös imusarjan lämmitys pakokaasuilla moottorin kylmänä ollessa, jolloin bimetallijousella ohjattu läppä ohjasi pakokaasut kulkemaan imusarjan (kaasuttimen kurkun kohdalta) pohjan kautta, estäen näin kaasuttimen jäätymisen, sekä parantaen polttoaineen höyrystymistä. Moottorin lämpeämisen jälkeen läppä ohjasi pakokaasut kulkemaan osittain imusarjan pohjan kautta, osittain sen ohi, pitäen näin imusarjan lämpötilan sopivana. Polttoainejärjestelmä, eli kaasutin, oli varustettu nyt myös muutamalla alipaine toimisella apulaitteella, joita käytettiin myös muissa kaasutinmoottoreilla varustetuissa Toyotissa vuosikymmenen vaihteeseen saakka. Suomessa viistoperäistä mallia sai vain 2A-moottorilla varustettuna. Puristussuhde nostettiin arvoon 9,3:1 polttoainetaloudellisuuden parantamiseksi. Palotilat on uudelleenmuotoiltu polttoaine/ilma seoksen virtauksen tehostamiseksi, jotta seos palaisi puhtaammin ja täydellisemmin. Päästöiltään tämä moottori onkin katalysaattorilla varustetun moottorin luokkaa. Vaihteistoon sai viidennen vaihteen lisävarusteena. Tarjolla oli myös edellisen sukupolven tavoin 3-vaihteinen Toyota-Aisin automaattivaihteisto. Ainakin suomen markkinoilla automaatilla varustettu malli oli kallein Tercel mallistossa, ja sitä sai ainoastaan kolmiovisena DX-varustelutasolla. Moottorin teho ja vääntömomentti oli Toyotan mukaan sama kuin edellisessä mallissakin, mutta vanhasta Tercelistä poiketen hieman isommilla kierroksilla (6000 r/min ja 3800 r/min). Edellisen sukupolven alhaiseen myyntiin pettyneenä Toyota halusi nyt "päivittää" Tercelin muotoilun ja sisustuksen, jotta suuri yleisö ostaisi automallia. Siinä missä edellisen korimallin muotoilu oli rohkea, massasta poikkeava ja hieman vanhahtavakin, uusi kori oli muotoilultaan ajan hengen mukaisesti kulmikas. Myös kojelauta sekä verhoilu oli modernisoitu samalle tasolle kuin muissakin tuon päivän autoissa. Eräät mittariston katkaisimet (takalasin pyyhin/pesin, takalasin lämmitin ja takasumuvalo) oli sijoitettu mittariston kehykseen Citroënin tai Audin tyyliin. Edelliseen sukupolveen verrattuna varusteita oli enemmän. Kuten edeltäjänsäkin, myös tämän sukupolven Tercel oli sisältä tilava. Uuden monikäyttö tavaratilan kummatkin puolet oli muoviverhoiltu, ja tavaratilaan pääsi käsiksi suoraan takapenkiltä, sillä hattuhylly oli käännettävissä myös takalasiin päin. Edeltäjäänsä verrattuna polttoaineenkulutus oli n. litran alhaisempi sadalla kilometrillä jopa automaattivaihteistolla varustettuna. Moottori ei ollut yhtä suorituskykyinen, edellisen sukupolven ns. "terävyys" puuttui, mutta sen sijaan moottorin käyttäytyminen oli pehmeämpää ja harmonisempaa alhaisemmilla kierroksilla. Jousitus yhdisti japanilaisen toimivuuden, ja ranskalaisen mukavuuden, mikä saatiin aikaan käyttämällä McPherson-joustintukien yhteydessä läpimitaltaan entistä suurempia jousikieppejä. Takajousituksessa oli nyt jouset ja iskunvaimentimet samassa paketissa, kuten edessäkin. Etuakseliston olkapoikkeamaa oli muutettu hieman positiivisen puolelle, edellisen sukupolven negatiivisesta poiketen. Etupyörät toimivat Saab 99:n tavoin, eli sisäkaarteenpuoleinen pyörä kääntyi enemmän kuin ulkokaarteen vastaava. Muuten alustarakenne ja ajo-ominaisuudet olivat suurimmaksi osaksi ennallaan edellisestä sukupolvesta. Uudesta Tercelistä uumoiltiin myyntimenestystä, johon se ei kuitenkaan koskaan yltänyt, jääden pahoin isoveljensä Corollan jalkoihin. Tästä huolimatta Tercel oli ajankohtaan nähden varsin moderni monikäyttöauto. Vuonna 1985 viistoperäinen Toyota Corolla FX korvasi Tercelin Suomen markkinoilla. Tercel oli vuonna 1983 ehdolla vuoden autoksi, jossa se pääsi sijalle 7.Tekniikan Maailma 1/83


title: Toyota Tercel

text: Nelivetoversiossa oli moottorina 1,5 litrainen 3A, joka oli rakenteeltaan sekä ulkonäöltään huomattavasti samankaltainen kuin 2A. Suurempi iskutilavuus oli saatu aikaan kasvattamalla iskunpituutta 6,5mm sekä sylintereiden halkaisijaa 1,5mm verran. Puristussuhde oli 9.0:1. Sisusta oli melko pitkälle samankaltainen viistoperäisen kanssa, lukuun ottamatta ylinmääräistä mittaristoa keskellä kojelautaa, jossa oli suuri nelivedon merkkivalo ja klinometri, joka osoitti auton pituus- ja poikittaiskallistuman. Tercelin neliveto oli käsin kytkettävää tyyppiä, normaalisti ilman nelivetoa auto oli etuvetoinen. Nelivedon kytkentävipu sijaitsi vaihdekepin takana, ja nelivedon pystyi kytkemään ajon aikana. Neliveto Tercelissä oli 6-vaihteinen manuaalivaihteisto, jossa oli normaalin viiden vaihteen lisäksi erittäin matala vaihde joka oli tarkoitettu hyvin pieniin nopeuksiin esimerkiksi liukkaissa tai hankalakulkuisissa paikoissa. Matalan vaihteen sai kytkettyä päälle vain kun neliveto oli käytössä. Nelivetomalli oli rakennettu Toyotan muiden mallien osista. Etuakseli, moottori ja etuvetojärjestelmä oli tavallisesta Tercelistä ja taka-akseli Corollasta. Tercelin jousitus oli kohtalaisen jämäkkä, jolla oli pyritty löytämään kompromissi normaalin ajon, suuren kuorman ja huonojen teiden välille. Neliveto vakautti auton kulkua huomattavasti, vaikkakin kiinteän nelivedon takia auto oli normaalisti tarkoitettu ajettavaksi pelkällä etuvedolla, ja neliveto kytkettäväksi vasta, kun olosuhteet sitä vaativat. Joillain markkinoilla tätä farmarimallia sai myös pelkällä etuvedolla varustettuna, sekä nelivetoisena automaattina. Automaattimallissa nelivedon kytkentä tapahtuu sähköisesti. Viistoperäiseen Terceliin verrattuna nelivetomallin polttoaineen kulutus oli hieman suurempi, johtuen auton suuremmasta painosta, nelivedon voimansiirrosta, sekä moottorin alhaisemmasta viritysasteesta (mm. alhaisempi puristussuhde).


title: Toyota Tercel

text: Vaihteiden välityksiä muutettiin vuonna 1985 ja uuden sisustan Tercel sai vuonna 1986. Nelivetomallin tuotantoa jatkettiin vielä vuoteen 1988 mutta coupé ja sedan saivat uuden korimallin jo vuonna 1987.


title: Toyota Tercel

text: Toisen sukupolven Tercel oli viimeinen Suomeen tuotu Tercel.


title: Toyota Tercel

text: Kaikki moottorit on varustettu kannen yläpuolisella nokka-akselilla (OHC). Kaikki vähäpäästöiset sisältävät saasteenestolaitteita, kuten mm. katalysaattori ja pakokaasun takaisinkierrätys. Puristussuhde 9.3:1, ellei toisin mainittu.Kolmannen sukupolven Toyota Tercel oli edeltäjäänsä isompi, mutta se oli silti rakennettu edeltäjiensä tavoin helppokäyttöiseksi ja taloudelliseksi. Tässä sukupolvessa Toyota siirtyi käyttämään 12-venttiilistä E-sarjan moottoria ja sijoitti sen poikittain moottoritilaan uuden vaihteiston kanssa. Uutta oli myös uusittu erillisjousitus.


title: Toyota Tercel

text: Vuonna 1988 myyntiin tuli halvempi versio EZ, jossa oli pelkistetympi varustelutaso.


title: Toyota Tercel

text: Vuosimalliin 1990 3E moottoriin lisättiin polttoaineen suihkutus, ja sekä teho että vääntö nousivat (tosin maksimivääntö saavutetaan jälleen entistä korkeammalla kierrosluvulla) ja polttoainetaloudellisuus parani entisestään. 5-ovisen hatchbackin ja farmarin valmistus lopetettiin samana vuonna, ja jäljelle jäivät 3-ovinen hatchback ja 2-ovinen coupé. Myös nelivetojärjestelmän valmistus lopetettiin ja Tercel oli etuvetoinen siitä lähtien.


title: Toyota Tercel

text: 3E moottorit on varustettu kannen yläpuolisella nokka-akselilla, kolme venttiiliä sylinteriä kohden. Sisältävät saasteenestolaitteita, kuten mm. katalysaattori ja pakokaasun takaisinkierrätys. Puristussuhde 9.5:1.Neljännen sukupolven Toyota Tercel oli edeltäjäänsä aerodynaamisempi pyöreimmistä muodoista ja matalammasta korista johtuen. Se oli saatavina 2-ovisena coupéna ja 4-ovisena sedanina. Tercelin moottori oli edellisestä sukupolvesta tuttu 3E-E, jossa tehoa oli 88 hevosvoimaa.


title: Toyota Tercel

text: Vuoden 1993 kasvojenkohotuksessa Tercel sai uuden sisustan sekä kuljettajan turvatyynyn, myös lukkiutumattomat jarrut sai nyt lisävarusteena.


title: Toyota Tercel

text: 3E moottori on varustettu kannen yläpuolisella nokka-akselilla, kolme venttiiliä sylinteriä kohden. Sisältää saasteenestolaitteita, kuten mm. katalysaattori ja pakokaasun takaisinkierrätys. Puristussuhde 9.5:1. Varustettu polttoaineen suihkutuksella.Toyota esitteli viidennen sukupolven Tercelin mallivuodeksi 1995. Uusi Tercel oli täysin erinäköinen kuin edeltäjänsä ja myös moottori oli uusi. Yhdysvalloissa vakiovarusteena autossa oli nyt etumatkustajien turvatyynyt ja kolmipisteturvavyöt. Kanadassa vakiovarusteisiin kuului kuitenkin vain kuljettajan turvatyyny.


title: Toyota Tercel

text: Uusi 5E-FE moottori oli 1.5 -litrainen ja 16-venttiilinen DOHC-moottori, ja se tarjosi tehoa 93 hevosvoimaa sekä kulutti vähemmän polttoainetta kuin edeltäjänsä. Polttoaineen suihkutuksen lisäksi moottorin sytytys oli nyt virranjakajaton, jossa kolmannen ja neljännen sylinterin sytytystulpilla oli omat sytytyspuolansa tulppien yläpuolella venttiilikopassa, ja ko. puolista lähti sytytysjohdot ensimmäiselle ja toiselle tulpalle. Uuden moottorin maksimivääntö saavutetaan jälleen alemmalla kierrosluvulla kuin edeltäjissään.


title: Toyota Tercel

text: Vuodesta 1997 lähtien kaikki Toyota Tercelit saivat merkinnän CE, lyhenne sanoista Classic Edition. CE:ssä oli monet vakio- ja lisävarusteet aikaisemmista perus- ja DX -malleista.


title: Toyota Tercel

text: Vuonna 1998 Toyota Tercelille tehtiin kasvojenkohotus, jossa malli sai uudet valot, vilkut ja etumaskin.


title: Toyota Tercel

text: Tercelin valmistus loppui vuonna 1999, kun sen seuraajaksi tuli Toyota Echo.


title: Toyota Tercel

text: 5E moottori on varustettu kahdella kannen yläpuolisella nokka-akselilla (DOCH), neljä venttiiliä sylinteriä kohden. Sisältää saasteenestolaitteita, kuten mm. katalysaattori ja pakokaasun takaisinkierrätys. Puristussuhde 9.5:1. Varustettu polttoaineen suihkutuksella sekä suorasytytyksellä.


title: Doom Builder

text: Doom Builder on Pascal "CodeImp" vd Heiden kehittämä kenttäeditori Doom-tietokonepelille. Se tukee myös Doom-käännöksiä, kuten ZDoomia, Eternitya, jDoomia, Boomia, Skulltagia ja Doom Legacya. Lisäksi se tukee Hexen-pohjaista karttamuotoa. Ohjelma on vapaata ohjelmistoa, sillä se on julkaistu GNU GPL -lisenssin alaisena.


title: Jouko Niskanen

text: Jouko Juhani Niskanen (s. 10. toukokuuta 1943 Sotkamo) on suomalainen entinen keskimatkojen juoksija.


title: Jouko Niskanen

text: Niskanen voitti 1 500 metrin juoksun Suomen mestaruuden vuonna 1973 ajalla 3.48,0 . Hän oli toinen 800 metrillä vuonna 1975 ja 1 500 metrillä vuonna 1974. 800 ja 1 500 metrillä hän oli kolmas vuonna 1972.


title: Jouko Niskanen

text: Seuratasolla Niskanen edusti Sotkamon Jymyä.


title: Pantheon (Rooma)

text: Pantheon (, kaikkien jumalien temppeli) on parhaiten säilynyt antiikinaikainen monumentti Roomassa. Se rakennettiin alun perin pyhäköksi seitsemälle planeetalle ja niiden jumalille. Nykyään se toimii katolisena kristillisenä kirkkona. Pantheonin pyöreä cella kupoleineen on maailmankuulu, ja sitä ovat myöhempien sukupolvien arkkitehdit ihailleet ja jäljitelleet. Rakennukseen on haudattu kuuluisia henkilöitä, kuten Rafaello ja yhdistyneen Italian ensimmäinen kuningas Viktor Emanuel II. Sanaa onkin myöhemmin käytetty valtionjohtajien ja suurmiesten hautapaikasta, kuten Pariisissa. Pantheonin kupoli on halkaisijaltaan 43,44 metriä, ja se on maailman suurin raudoittamattomasta betonista rakennettu kupoli.


title: Pantheon (Rooma)

text: Nykyinen Pantheon on järjestyksessä toinen samalla paikalla. Alkuperäisen temppelin rakennutti keisari Augustuksen vävy Marcus Vipsanius Agrippa vuonna 27 eaa. (julkisivun inskription mukaan) tai 25 eaa. (Dion Kassioksen mukaan) Rooman Mars-kentälle (Campus Martius). Tämän ensimmäisen rakennuksen arkkitehtuurista ei ole täyttä varmuutta. Useimmat arvelevat, että temppelissä oli etruskilaiseen tyyliin kolme cellaa ja että se oli leveä ja matala. Temppeli olisi ollut dekastyylinen eli kymmenpylväinen, ja sen julkisivu olisi antanut etelään. Tällöin se olisi muistuttanut varmasti hyvin paljon arkaaista Capitoliumin Juppiterin temppeliä. Jotkut sitä vastoin arvelevat, että kyseessä oli alun perin kattamaton "templum" eli auguurien käyttämä enteiden tarkkailupaikka. Rodolpho Lanciani ehdottaa, että se olisi ollut samanlainen kuin Forum Romanumin Concordian temppeli, jossa julkisivu oli vastoin yleistä käytäntöä temppelin pitkällä sivulla.


title: Pantheon (Rooma)

text: Agrippan rakennus oli osa suurempaa rakennusprojektia, johon kuuluivat myös kylpylät. Plinius vanhempi mainitsee Agrippan temppelin kirjassaan Naturalis historia. Hän käyttää siitä latinalaistettua nimeä ”Pantheum”. Plinius puhuu ateenalaisen Diogeneen tekemistä ”karyatideista” (naishahmoisia pylväitä), joiden sijainnista ei ole tarkempaa selvyyttä. Agrippan rakennuttama Pantheonin temppeli paloi noin vuonna 80. Keisari Domitianus korjautti temppelin kunnes se tuhoutui uudelleen Trajanuksen aikana.


title: Pantheon (Rooma)

text:
Keisari Hadrianuksen hallituskaudella Roomassa suoritettiin suuria korjauksia vanhoissa monumenteissa ja rakennettiin uusia. Agrippan temppeliä pidettiin arkkitehtuuriltaan jo vanhentuneena, ja se oli kärsinyt tulipaloista. Hadrianus pystytti uuden Pantheonin entiselle paikalle vuosien 120 ja 124 välisenä aikana. Ajoitus on voitu vahvistaa rakennukseen käytetyistä tiilistä, joissa on Hadrianuksen leima. Hadrianuksen temppeli oli nyt pyöreä rotunda entisen suorakaiteen sijasta. Temppelin arkkitehtuurin perusratkaisut rotunda ja kupoli ovat hyvin tyypillisiä Hadrianuksen ajalle. Samankaltaisia rakenteita on nähtävissä hänen huvilallaan Tivolissa.
On kiistelty siitä, kuinka paljon Agrippan temppeliä Hadrianuksen luomuksessa on jäljellä. Uudisrakennuksessa käytettiin luultavasti hyödyksi osia alkuperäisestä portiikista, josta tuli kuitenkin kapeampi ja oktastyylinen eli kahdeksanpylväinen. Melkein kaikki muu, perustuksista alkaen, on uutta. Agrippan omistuskirjoitus siirrettiin kuitenkin uuden temppelin friisiin sellaisenaan: ”M. Agrippa L. f. cos. tertium fecit” (”Marcus Agrippa, Luciuksen poika, konsulina kolmatta kertaa, rakensi tämän”). Tämän on katsottu olleen Hadrianukselle tyypillistä pyyteettömyyttä, mutta sitä voidaan pitää myös Hadrianuksen tietoisena pyrkimyksenä liittää oma hallituskautensa Augustuksen ajan kulttuurin ”kulta-aikaan”. Hadrianuksen muutosten jälkeen uusi portiikki katsoo pohjoiseen.
Keisari Severus ja hänen poikansa Caracalla korjauttivat temppelin vuonna 202, mistä tehtiin maininta vanhan piirtokirjoituksen alle arkkitraaviin: ”Imp. Caes. L. Septimius Severus et Imp. M. Aurelius Antoninus Pantheum vetustate corruptum cum omni cultu restituerunt” (”Septimius Severus ja Marcus Aurelius Antoninus korjasivat vanhuuttaan rapistuneen temppelin”).


title: Pantheon (Rooma)

text: Nykyisen Pantheonin suunnittelijasta ei ole varmuutta. Yleensä kunnia annetaan Apollodoros Damaskolaiselle.


title: Pantheon (Rooma)

text: Konstantinus Suuri kääntyi kristinuskoon, ja pakanatemppelit suljettiin viimeistään 500-luvulle tultaessa. Vuonna 608 Bysantin keisari Fokas lahjoitti Pantheonin paavi Bonifatius IV:lle muunnettavaksi kristilliseksi kirkoksi, minkä ansiosta Pantheon on säästynyt tuholta. Vastavihittyyn kirkkoon tuotiin kasapäin luita katakombeista karkottamaan pakanahenget. Jossakin vaiheessa keskiajalla Pantheoniin tehtiin kellotapuli. 1309–1377 kirkko oli suljettuna paavien Avignonin vankeuden aikana. Kirkko joutui huonolle hoidolle – sitä käytettiin linnoituksena Colonnien ja Orsinien valtakiistoissa ja välillä jopa siipikarjatorina. Avignonin vankeudesta päästyään paavi avasi kirkon uudelleen.


title: Pantheon (Rooma)

text:
Paavillisesta suojeluksesta huolimatta romumetallin metsästäjät verottivat kirkkoa vuosisatojen aikana. Vuonna 663 keisari Konstans II Herakleios ryösti Pantheonin kupolikaton kullatut pronssitiilet Rooman-vierailunsa aikana. Hän todennäköisesti menetti ne kuitenkin Sisiliassa arabimerirosvoille. Ne korvattiin vuonna 735 lyijystä tehdyillä. Friisin roomalaisen piirtokirjoituksen metalliset kirjasimet oli ryöstetty jo aiemmin – nykyiset ovat kopioita alkuperäisistä. Päätykolmio oli varustettu pronssisella reliefillä, joka esitti Titaanien taistelua.
Munkki Paulus Diaconus, joka eli 700-luvulla, kirjoitti Konstans II:n matkasta Roomaan vuonna 663:
Vielä niinkin myöhään kuin vuonna 1632 paavi Urbanus VIII, sukuaan Barberini, irrotti portiikin sisäkaton pronssilevyt ja valoi niistä 80 tykkiä Castel Sant’Angeloon. Joissakin lähteissä mainitaan virheellisesti, että osa pronssista olisi käytetty Pietarinkirkon baldakiinin pylväisiin, mutta sinne siitä ei riittänyt. Temppu oli aikalaistenkin mielestä paheksuttava rikos kirkollista koskemattomuutta vastaan. Siitä on tullut lentävä lause ”Quod non fecerunt barbari, fecerunt Barberini” (”Mitä barbaarit jättivät tekemättä, tekivät Barberinit”). Kritiikistä pelästyneenä Barberini päätti korjata kirkon katon paremmaksi kuin se oli ollut ennen häntä.


title: Pantheon (Rooma)

text: Portiikin vasemman kulman kolmesta pylväästä uloin oli vahingoittunut (kapiteeli oli hävinnyt) ja kaksi taimmaista pylvästä puuttuivat kokonaan. Ilmeisesti ne oli poistettu, kun kirkkoon rakennettiin kellotapuli keskiajalla. Urbanus VIII vaihtoi ensimmäisen vioittuneen pylvään uuteen. Hän myös puratti kellotornin ja antoi Berninin tehdä kaksi pienempää tilalle. Näitä torneja kutsuttiin pilkallisesti ”aasin korviksi” (”le orecchie d’asino”). Nekin purettiin tyyliin sopimattomina 1800-luvulla. Myöhemmin paavi Aleksanteri VII (1657–1667) lisäsi vielä kaksi puuttuvaa pylvästä, jotka olivat peräisin keisari Neron kylpylöistä. Hän myös puratti portiikkiin kiinni kasvaneet rakennukset. Paavi Innocentius XI (1676–1689) korjautti rapistumaan päässeen katon.


title: Pantheon (Rooma)

text: Paavit Pius VII (1820) ja Pius IX (1857) tekivät viimeisen kerran restaurointitöitä Pantheoniin purkamalla sitä ympäröivät röttelöt, minkä jälkeen rakennus siirtyi Italian valtiolle. 1900-luvun merkittävimmät korjaustyöt Pantheoniin tehtiin 1929–1934.


title: Pantheon (Rooma)

text: Pantheon on koko historiansa ajan aina ollut uskonnollisessa käytössä lukuun ottamatta paavien Avignonin vankeuden aikaa. Nykyään se kuuluu Italian valtion arkeologisen viraston alaisuuteen, joka on osa Italian kulttuuriministeriötä. Sitä käytetään edelleen kirkkona "Chiesa di Santa Maria ad Martyres" (tunnetaan myös nimellä Santa Maria della Rotonda), mitä useimmat vierailijat eivät huomaa. Siellä järjestetään jumalanpalveluksia erityispäivinä, kuten helatorstaina ja Marian taivaaseenottamisen päivänä. Pantheonia korjataan ja restauroidaan jatkuvasti. Restaurointityöt pyritään suorittamaan sulkematta kirkkoa.


title: Pantheon (Rooma)

text: Pantheon sijaitsee Piazza della Rotondan aukiolla Pignassa, Rooman yhdeksännessä kaupunginosassa (rione). Alue rajoittuu lännessä Rione Sant’Eustachioon, pohjoisessa Rione Colonnaan, idässä Rione Treviin ja etelässä Rione Sant’Angeloon ja Rione Campitelliin. Aukiolla on Giacomo della Portan vuonna 1575 rakentama suihkulähde, johon 1711 lisättiin Ramses II:n ajalta peräisin oleva egyptiläinen obeliski ("obelisco Macuteo"). Pantheonin oikealla puolella on kaksi vanhaa aatelispalatsia, palazzo Crescenzi ja palazzo Melchiorri.


title: Pantheon (Rooma)

text: Pantheon on auki vierailijoille 8.30–19.30 (ma–la), 9–18 (su) ja 9–13 (arkipyhinä), paitsi jouluna, uuden vuoden päivänä ja vappuna, jolloin se on suljettu. Sisäänpääsymaksua ei ole.


title: Pantheon (Rooma)

text: Pantheonin korinttilaistyylinen eteishalli eli "pronaos" koostuu kahdeksasta pylväästä eturivissä, ja neljästä pylväästä kahdessa taimmaisessa rivissä, joiden välissä pylväikkö jakaantuu kolmeksi laivaksi etruskilaiseen tyyliin. Portiikki on 33,10 m leveä ja 13,60 m syvä. Monoliittiset pylväät ovat uurtamatonta egyptiläistä graniittia ja 14,14 m korkeat. Niiden halkaisija on 1,51 m juuresta ja 1,31 m huipusta. Pylväiden kapiteelit ovat Pentelikonista louhittua marmoria. Pylväiden kannattelema palkisto on korkeudeltaan 3,35 m. Päätykolmio oli alun perin koristeltu pronssisella korkokuvalla, joka esitti Titaanien taistelua. Vain kiinnitysreiät kertovat tämän reliefin olemassaolosta. Alkuperäiset antiikinaikaiset pronssiovet, joista kultaus on kulunut pois, ovat edelleen paikallaan, vaikkakin niitä on uudella ajalla korjattu voimakkaasti. Pylväshallin takaseinässä on kaksi apsista (syvennystä), joissa ammoin oli patsaat Augustukselle ja Agrippalle. Rotundan ja portiikin välisessä paksussa seinässä nousevat portaat rakennuksen ylempiin kerroksiin.


title: Pantheon (Rooma)

text: Antiikin aikana Pantheon antoi aivan toisenlaisen vaikutelman kuin nykyään. Se sijaitsi ympäröiviä rakennuksia korkeammalla ja alue sijaitsi kaupungin laidalla. Pantheonin edustalla oli suljettu pylväskäytävän ympäröimä esipiha, eikä rotundaa voinut fasadin takaa nähdä, ennen kuin astui sisään. Takaa Pantheon oli kiinni Agrippan kylpylöissä ja muissa rakennuksissa.


title: Pantheon (Rooma)

text: Pantheonin rotunda – pyöreä, sylinterimäinen tila, joka muodostaa temppelin cellan, on varmasti kaikkein jäljitellyimpiä arkkitehtonisia muotoja maailmassa. Se on hyvin symmetrinen: sisähalkaisija ja korkeus ovat kummatkin 43,30 m. Rotunda lepää massiivisen perustan päällä, joka on 4,5 m syvä. 6,20 m paksut seinät ovat tiilellä vuorattua betonivalua ("opus latericium"), jossa on siellä täällä lujuutta lisääviä piilotettuja kaariholveja. Ulkopuolelta on nähtävissä, että rotundassa on kolme korniisien jaottelemaa kerrosta. Niistä alin oli alun perin verhoiltu marmorilla, ylemmät kerrokset taas rapattu ja stukko-koristeltu muistuttamaan kivenlohkareita. Ylin kerros muodostaa eräänlaisen tukirenkaan Pantheonin kupolille. Cellan ulkomuurin korkeus on 31,7 m. Ulkopuolen verhous on hävinnyt, mikä on paljastanut sisäiset rakenteet.


title: Pantheon (Rooma)

text: Rotundassa on kahdeksan syvennystä eli eksedraa kompassin suuntien mukaisesti. Eksedroista yksi on sisäänkäynti, kolme puolipyöreätä ja neljä neliskulmaista. Niissä oli luultavasti joskus patsaat temppelin kullekin jumalalle. Syvennyksissä, lukuun ottamatta ovea vastapäätä olevaa holvattua apsista, on kussakin kaksi värillisestä marmorista tehtyä alkuperäistä korinttilaista pylvästä tasoon upotettuina ("in antis"). Sisätilan seinien kiviverhous on suurimmaksi osaksi myöhempien aikojen perua. Kivilattia, joka on tehty graniitista, porfyyristä ja marmorista, on pääosin antiikkinen (Septimius Severuksen ajalta), mutta sitä korjattiin 1800-luvulla. Attikassa eli pylväiden ja kupolin välisessä kaistaleessa oli alun perin marmoripilasterit ja kivipanelointi (pavonazzettoa, giallo anticoa ja serpentiiniä), mutta 1747 paavi Benedictus XIV vaihtoi ne stukko-koristeluun. Pilasterien kapiteeleista osa on nyt British Museumissa. Pieni pala alkuperäisestä Severuksen aikaisesta attikasta on myöhemmin restauroitu antiikkiseen asuun.


title: Pantheon (Rooma)

text: Pantheonin kupoli on aina ollut suuren ihmetyksen aihe. Se on valettu eräänlaisesta betonista ("opus caementicium"), johon on käytetty sintteriä, hohkakiveä ja vulkaanista tuhkaa (pozzolana). Luultavasti rakentajat käyttivät puumuottia valaessaan kupolia. Roomalaiset eivät käyttäneet teräspunoksia betonissaan, vaan tiiliruoteita. Lisäksi kupolin materiaali ohenee ja kevenee ylöspäin mentäessä. Kupolin tarkka materiaalikoostumus ja rakennustapa on kuitenkin edelleen selvittämättä.


title: Pantheon (Rooma)

text: Pantheonin kupoli oli pitkään maailman suurin holvattu rakennelma, kunnes Brunelleschi rakensi Firenzen Duomon kupolin, joka valmistui 1436. Itse asiassa Pantheonin jänneväli on edelleen suurempi kuin Firenzen Duomon (sisämitta 42 m) tai Rooman Pietarinkirkon (sisämitta 41,9 m), mutta jälkimmäisten tilavuus on suurempi, johtuen suuremmasta korkeudesta. Brunelleschin kupoli on sitä paitsi kahdeksankulmainen.


title: Pantheon (Rooma)

text: Pantheonin kupoli on "vajonnut" sylinterin sisään ja ulospäin hädin tuskin näkyvissä, mutta sitä olikin alkujaan tarkoitus tarkastella vain sisältä. Tässä suhteessa se eroaa uuden ajan kupoleista – näissä käytetään bysanttilaisten kehittämää pendentiiviä, joka mahdollistaa neliömäisen pohjakaavan päällä pyöreän holvin. Kupolin sisäpintaan on valettu kasetteja eli syvennyksiä, joiden tehtävänä on keventää rakennelman painoa. Näiden kasettien keskellä oli alun perin stukko-koristeita tai kullattuja tähtiä, sillä kupolin pyöreä muoto symboloi taivasta ja ylimpänä oleva valoaukko aurinkoa (Heliosta). Aukko, jonka halkaisija on 8,23 m, on rakennuksen ainoa valonlähde ja kattamaton. Marmorilattiassa on kaivo valoaukon alla keräämässä vettä, sillä aukosta sataa sisään. Alkuperäinen pronssinen korniisi on edelleen paikallaan koristamassa kattoikkunan sisäkehää.


title: Pantheon (Rooma)

text: Pantheon on fuusio kreikkalaisesta (pylväät, palkisto) ja roomalaisesta (holvit, kantava seinä) rakennusperinteestä. Pantheonin arkkitehtuuri ilmentää tätä kreikkalaisen ja roomalaisen rakennustaiteen eroa hyvin havainnollisesti. Kreikkalaisten rakennuksissa pylväät olivat kantava osa rakennelmaa, kun taas roomalaisten julkisissa monumenteissa kantava rakenne oli piilotettu betonirakenteisiin, ja pylväiden funktio oli vain koristeellinen.


title: Pantheon (Rooma)

text: Kreikkalaiset temppelit olivat yleisöltä suljettuja tiloja, ja uskonnolliset menot suoritettiin temppelin edessä pihamaalla. Sama koski normaaleja roomalaistemppeleitäkin, mutta Pantheonin arkkitehtuuri mahdollisti suuren väkijoukon kutsumisen sisätiloihin. Tämä seikka helpotti myöhemmin Pantheonin muuttamista kirkoksi ja siten edesauttoi rakennuksen säilymistä.


title: Pantheon (Rooma)

text: Pantheonin vaikutus uuden ajan arkkitehtuuriin renessanssista alkaen on ollut suunnaton. Sen konstruktioperiaatetta – portiikki ja rotunda – on käytetty uudelleen ja uudelleen lukemattomissa muissa kirkoissa, kaupungintaloissa ja palatseissa. Michelangelo oli suuri Pantheonin ihailija. Hänen mielestään sen täytyi olla ”enkelien pikemminkin kuin ihmisen työtä”. Pantheon tuli tunnetuksi uudella ajalla erityisesti Andrea Palladion (1508–1580) kirjoitusten perusteella (I Quattro Libri dell'Architettura, neljä kirjaa arkkitehtuurista, julkaistiin 1570).


title: Pantheon (Rooma)

text: Parhaimpia esimerkkejä muista Pantheonin esikuvan mukaan tehdyistä rotundoista on Suomessa Turun ortodoksinen Keisarinna Aleksandra marttyyrin kirkko, Yhdysvalloissa Virginian yliopiston kampuksen rotunda ja Washingtonin Jeffersonin muistomerkki, sekä Italiassa Napolin San Francesco di Paolan kirkko.


title: Pantheon (Rooma)

text: Melozzo da Forlì maalasi Pantheoniin freskon "Pyhän Marian ilmestys" 1400-luvulla. Kirkon pääalttari tehtiin paavi Klemens XI:n aikana 1700-luvulla. Sen suunnitteli Alessandro Specchi. Alttaritaulun maalasi Giovanni Guerra 1544. Alttarisyvennyksessä on kopio bysanttilaisesta Neitsyt Marian ikonista. Luigi Polettin suunnittelema kuori lisättiin 1840.


title: Pantheon (Rooma)

text: Pantheoniin on 1500-luvulta alkaen haudattu suurmiehiä. Sisäänkäynnistä oikealle keskimmäisessä syvennyksessä on Italian kuninkaan Viktor Emanuel II:n hauta. Vastapäätä sitä löytyy kuningas Umberto I:n leposija. Sen viereisessä tukipilarissa on Rafaello Santin sarkofagi. Rafaellon hauta avattiin vuonna 1833. Haudasta löydettiin taiteilijan luut mudan keskeltä. Teverejoki (Tiber) oli tulvinut hautaan ja turmellut puisen arkun. Muita kirkkoon haudattuja ovat taiteilija Annibale Carracci ja arkkitehti Baldassare Peruzzi. Kirkkoon on haudattu myös naisia, kuten Umberto I:n vaimo kuningatar Margarita.


title: Pantheon (Rooma)

text: Italialaiset monarkistit pitävät edelleen Pantheonin kuningashaudoilla kunniavartiota.


title: Pantheon (Rooma)

text: Pantheon- tai "pantheoni"-sanaa voidaan käyttää myös kuvaamaan tiettyä jumalhahmojen kollektiivia (esimerkiksi "olympolainen pantheon") ja siihen liittyvää mytologiaa. Kuvaannollisessa mielessä sanaa käytetään kuvaamaan alallaan erityisen ansioituneita ihmisiä tai jonkin taiteenlajin huippusaavutuksia ("musiikin pantheon").


title: Petrus Ramus

text: Petrus Ramus (Pierre de la Ramée, 1515 – 24. elokuuta 1572) oli ranskalainen renessanssifilosofi, humanisti, loogikko ja koulutuksen uudistaja. Hänen mukaansa on nimetty ramismi, joka tunnettiin erityisesti aristoteeliselle logiikalle vaihtoehdon tarjonneesta dialektiseen jakamiseen perustuvasta logiikasta.


title: Petrus Ramus

text: Ramus syntyi Cutsin kylässä Picardyssä aateliseen, mutta köyhtyneeseen perheeseen: hänen isänsä oli hiilenpolttaja. Ramus pääsi 12-vuotiaana Collège de Navarreeen ja teki työtä päivisin ja opiskeli öisin. Skolastiikkaa ja aristotelismia vastaan suuntautunut reaktio koulutuksessa oli tuohon aikaan edelleen täysissä voimissaan. Ramus voitti monet edeltäjänsä tässä kiihkossa. Väitöksessään "Quaecumque ab Aristotele dicta essent, commentitia esse" vuonna 1536 Ramus esitti Walter J. Ongin muotoilemana, että "kaikki asiat, mitä Aristoteles on sanonut, ovat epäjohdonmukaisia, koska ne on systematisoitu huonosti ja voidaan palauttaa mieleen ainoastaan mielivaltaisia muistitekniikoita käyttämällä" (Ong, "Ramus, Method, and the Decay of Dialogue: From the Art of Discourse to the Art of Reason", 1958: 46–47).


title: Petrus Ramus

text: Ongin mukaan (36–37) tällaiset räväkät syytökset olivat tavallisia tuohon aikaan. Siitä huolimatta Ong esittää kysymyksen, jättikö Ramus koskaan tätä väitöstä tarkastettavaksi (36–41). Ramus kuitenkin julkaisi vuonna 1543 teokset "Aristotelicae Animadversiones" ja "Dialecticae Partitiones", joista ensin mainittu oli vanhan logiikan kritiikkiä ja viimeksi mainittu uusi tieteen oppikirja. "Partitiones"-teoksen uusi versio ilmestyi vuonna 1547 nimellä "Institutiones Dialecticae" ja vuonna 1548 nimellä "Scholae Dialecticae". Teos "Dialectique" (1555), Ramuksen järjestelmän ranskankielinen esitys, on ensimmäinen aihetta käsittelevä teos ranskaksi.


title: Petrus Ramus

text: Sillä aikaa yliopistosta valmistunut Ramus oli aloittanut luennoinnin, mutta hänen uhkarohkeutensa veti puoleensa konservatiivista filosofiaa ja teologiaa edustaneiden vihan. Häntä syytettiin perustusten kaivamisesta filosofian ja uskonnon alta. Asia vietiin Pariisin "parlementin" eteen ja lopulta Frans I:en eteen. Kuningas määräsi asian viiden hengen komission tutkittavaksi, ja se totesi Ramuksen syylliseksi "harkitsemattomasti, häikäilemättömästi ja julkeasti" toimimiseen. Hänen luennoimisensa kiellettiin vuonna 1544. Ramus vetäytyi Pariisista, mutta palasi pian jälkeenpäin, kun Lorrainen kardinaali oli perunut kiellon.


title: Petrus Ramus

text: Vuonna 1551 Henrik II nimitti Ramuksen filosofian ja kaunopuheisuuden professoriksi Collège de Franceen, jossa hän luennoi huomattavan ajan, joskus jopa 2000-päiselle yleisölle. Ramus julkaisi elämänsä aikana visiikymmentä teosta, ja hänen kuolemansa jälkeen julkaistiin vielä yhdeksän lisää. Vuonna 1561 häneen alettiin kuitenkin suhtautua vihamielisesti, koska hän oli omaksunut protestanttisuuden. Hän joutui pakenemaan Pariisista, ja vaikka hän löysikin pakopaikan Fontainebleaun palatsista, hänen kotinsa tuhottiin ja kirjastonsa poltettiin hänen poissa ollessaan. Hän jatkoi professorina jonkin aikaa tämän jälkeen, mutta vuonna 1568 tilanne oli jälleen niin uhkaava, että hän katsoi paremmaksi pyytää lupaa matkustaa pois. Palattuaan Ranskaan vuonna 1572 hän joutui vastustajiensa uhriksi Pärttylinyön verilöylyssä 24. elokuuta.


title: Petrus Ramus

text: Ramus vaikutti logiikkaan muun muassa syllogistiikkaan tekemillä korjauksillaan. Hän myönsi ainoastaan kolme ensimmäistä kuviota alkuperäisestä aristoteelisesta mallista, ja myöhemmissä teoksissaan hän hyökkäsi jopa kolmannen kuvion pätevyyttä vastaan, seuraten Lorenzo Vallaa. Ramus myös aloitti nykyisen tavan, jossa kuviot päätellään välitermin sijainnista premisseissä, sen sijaan että ne perustuisivat Aristoteleen tavoin välitermin suhteeseen subjekti- ja predikaattitermiin.


title: Petrus Ramus

text: Ramuksen taipumus retoriikkaan näkyy logiikan määrittelyssä "ars disserendiksi". Hän katsoi, että logiikan säännöt voitiin oppia paremmin havainnoimalla sitä, kuinka Cicero suostutteli kuulijoitaan, kuin lukemalla "Organonia". Ramuksen suorittama jako luonnolliseen ja keinotekoiseen logiikkaan, eli jokapäiväisen puheen implisiittiseen logiikkaan ja saman logiikan järjestelmällisen esityksen eksplisiittiseen logiikkaan, levisi kuitenkin logiikan oppikirjoihin. Ramuksen mukaan logiikka muodostui kahdesta osasta, inventiosta (ajatuksen käsittely ja määritelmä) ja johtopäätöksestä (käsittäen varsinaisen johtopäätöksen, syllogismin ja metodin). Tämä jako synnytti leikkisän nimityksen harkintakyvylle tai älylle, "secunda Petri".


title: Petrus Ramus

text: Ramuksen logiikka nautti suurta suosiota jonkin aikaa, ja suosio synnytti ramistien koulukunnan, jolla oli lukuisia kannattajia Ranskassa, Saksassa, Alankomaissa, Englannissa, Skotlannissa ja myös Skandinavian yliopistoissa 1500-luvulla. Ramuksen teoksia käytettiin oppikirjoina. Niinkin myöhään kuin 1626 Francis Burgersdyk jakoi aikansa loogikot aristoteelisiin, ramisteihin ja semi-ramisteihin, jotka Rudolph Goclenius vanhemman tapaan pyrkivät toimimaan kahden osapuolten välillä. John Milton kirjoitti jopa tutkielman "Artis Logicae Plenior Institutio ad Petri Rami Methodum concinnata", joka julkaistiin kaksi vuotta tämän kuoleman jälkeen.


title: Petrus Ramus

text: Ei voida kuitenkaan sanoa, että Ramuksen keksinnöt merkitsisivät mitään suurempaa virstanpylvästä logiikan historiassa. On vain vähän perusteita niille Ramuksen väitteille, että hän olisi korvannut Aristoteleen uudella ja itsenäisellä järjestelmällä. Ramuksen teoksia tarkkaan tutkimalla Ong on päätellyt, että Ramuksen metodisoinnit ovat vain "epätoivoisen miehen, joka ei ole ajattelija vaan pelkästään lukenut opettaja, tekemiä amatöörimäisiä töitä" ("The Barbarian Within", 1962: 79–80).


title: Uskollinen puutarhuri

text: Uskollinen puutarhuri ("The Constant Gardener") on vuonna 2005 ensi-iltansa saanut Fernando Meirellesin ohjaama draamaelokuva. Se perustuu John le Carrén samannimiseen romaaniin vuodelta 2001. Elokuvaa pääosissa ovat Ralph Fiennes ja Rachel Weisz.


title: Uskollinen puutarhuri

text: Elokuva kertoo brittihallinnon pikkuvirkamies Justin Quaylen tarinan. Tämä löytää vaimonsa murhattuna ja lähtee tutkimaan kuoleman syitä. Qualeyn elämä on kuitenkin muuttunut jo aiemmin Tessan (Weisz) myötä. Qualylle paljastuu, että Tessa on ollut Afrikka-aktivisti, jonka toiminta ei miellytä korkeita taustavaikuttajia.


title: Uskollinen puutarhuri

text: Elokuvaa kuvattiin Keniassa Loiyangalanin kaupungissa sekä Nairobin slummissa Kiberassa. Olosuhteet vaikuttivat suuresti näyttelijöihin ja kuvausryhmään, ja he perustivat säätiön Constant Gardener Trust kehittämään alueen peruskoulutusta. Weisz, Fiennes ja le Carré ovat järjestön suojelijoita.


title: Uskollinen puutarhuri

text: "Uskollinen puutarhuri" sai neljä Occar-ehdokkuutta. Rachel Weisz palkittiin roolistaan parhaan naissivuosan Oscarilla, Golden Globella, SAG-palkinnolla ja parhaan naispääosan BIFA-palkinnolla.


title: Uskollinen puutarhuri

text:
Ehdokkaana:
Ehdokkaana:
Ehdokkaana:


title: Uskollinen puutarhuri

text: Ehdokkaana:


title: Lancia Delta

text: Lancia Delta oli italialaisen Fiat-konserniin kuuluvan Lancian valmistama viistoperäinen monikäyttöauto joka esiteltiin Frankfurtin autonäyttelyssä vuonna 1979. Delta oli Lancian malliston tärkein malli 1980-luvulle tultaessa. Lancia Delta-malleilla voitettiin myös kuusi kertaa peräkkäin valmistajien maailmanmestaruus rallissa, vuosina 1987-92. Neljällä näistä saavutettiin lisäksi myös kuljettajan maailmanmestaruus.


title: Lancia Delta

text: Delta perustui osittaisesti Fiat Ritmon tekniikkaan ja autot jakoivat esimerkiksi saman pohjalevyn. Myös perus-Deltojen moottorit olivat samaa sukua kuin Fiat Ritmossa mutta korkeaviritteisempinä versioina. Deltan korimuotoilun suunnitteli Giorgetto Giugiaro. Ilmanvastuskerroin Deltassa oli suhteellisen korkea 0,43.


title: Lancia Delta

text: Auto voitti Vuoden auto (European Car of the Year)-tittelin 1980, ja 9. maaliskuuta 1984 Lancialla juhlittiin 200 000:tta valmistunutta Deltaa, sitä kuitenkin valmistettiin selkeästi sisarmallejaan Fiat Ritmoa ja Lancia Prismaa vähemmän.


title: Lancia Delta

text: Deltan pohjalta tehtiin myös Lancian sedan -henkilöauto Lancia Prisma. Myös Lancia Prismasta tehtiin sporttinen nelivetoinen Integrale-versio, tämä ei kuitenkaan ollut samassa määrin urheiluhenkinen kuin Delta HF Integrale. Suomessa myydyin lienee Prisma 1.6 i.e, joka oli luokassaan erittäin hyvin varusteltu ja sai hyvää arvostelua osakseen ajettavuudestaan testeissä.


title: Lancia Delta

text: Vuonna 1985 markkinoille tuli dieselversio ja vuonna 1986 nelivetoversio. Nelivetoversio oli varsin kehittynyt, keskitasauspyörästössä oli viskolukko ja takana Torsen. Voimanjakosuhde (etu/taka) oli 56/44 8V:ssä ja 47/53 16V-mallissa (Integralet).


title: Lancia Delta

text: Lancia ja varsinkin Delta muistetaan erityisesti kilpailutoiminnasta. Legendaarisin Deltoista on B-ryhmään kaudeksi 1985 ja eteenpäin luokiteltu ralliversio Lancia Delta S4. Auto oli kuitenkin täysin eriävä tuotanto-Deltoista ja ainoa asia joka autoja käytännössä yhdisti, oli Delta-nimen käyttäminen kaupallisista syistä. S4 oli nelivetoinen, putki/profiilirunkoinen ja keskimoottorinen ralliohjus jonka tuotantoversiossa tehoa oli 247 hevosvoimaa. Varsinaiset koriosat olivat kevyttä kevlar- ja hiilikuitua. Moottori oli 1759-kuutioinen sekä kilpa-autossa että tuotantoversiossa. Näitä tavalliseen katukäyttöön tarkoitettuja autoja valmistettiin luokituksen saamiseksi 200 kpl.


title: Lancia Delta

text: Kilpakäyttöön Delta S4 tuli korvaamaan menestyneen mutta takavetoisena vanhenneen Lancia 037:n joka jäi altavastaajaksi kilpailijoiden, kuten Peugeotin ja Audin esiteltyä nelivedon kilpakäyttöön. S4:n moottori oli jo tuttua perua Lancia 037:sta. Siinä kone oli varustettu mekaanisella ahtimella teholukeman ollessa 350 hv, S4 taas oli varustettu sekä mekaanisella- että turboahtimella. Mekaanisella ahtimella saatiin vääntöä kierroslukualueen alapäässä ja turbolla saatiin lopullinen tehokkuus korkeilla- ja huippukierroksilla. Teholukemat olivat virallisesti ilmoitettuna 550 hv. Auto painoi 890 kg joten tehoa suhteessa painoon oli huimasti, eivätkä ajo-ominaisuudet ja turvallisuusasiat kehittyneet aivan samaa tahtia suorituskyvyn kanssa. Tämä oli tuttu asia myös muille B-ryhmässä kilpaileville talleille. S4 kuitenkin myös menestyi heti lyhyen uransa aikana voittaen heti muun muassa debyyttikisansa RAC-rallin vuonna 1985.


title: Lancia Delta

text:
Tunnetuimpia S4:llä ajaneita kuljettajia olivat Martini Racingin Henri Toivonen, Markku Alen sekä italialainen Massimo Biasion. Delta S4:n ja koko B-ryhmän aikakausi päättyi Korsikan rallissa vuonna 1986 sattuneen onnettomuuden seurauksena, jolloin Henri Toivonen ja kartturinsa Sergio Cresto saivat traagisesti surmansa Corten lähistöllä tapahtuneessa ulosajossa. Lyhyessä haastattelussa Korsikan rallin erikoiskokeiden välissä Henri Toivonen oli kertonut autojen olevan jo lähes mahdottomia ajaa. Tämä ja muut aiemmat onnettomuudet kypsyttivät FIA:n päätökseen lopettaa vaarallisena pidetyn B-ryhmän ajattaminen ralleissa. Kausi 1986 ajettiin kuitenkin B-ryhmäläisillä loppuun. S4:n ura jatkui kuitenkin myös B-ryhmän aikakauden jälkeen muun muassa rallicrossin EM-sarjassa sekä erilaisisissa mäki- näytösajoissa.
Kaudella 1987 Lancian menestys kuitenkin jatkui tallin esiteltyä A-ryhmään luokitellun Delta HF 4WD:n, joka oli heti kilpailukykyinen vaikka auto jouduttiin kehittämään käytännössä tyhjästä B-ryhmän loppumisen jälkeen. Monet kilpailevista talleista eivät olleet yhtä muuntautumiskykyisiä kuin Lancia, ja kilpailutoimintansa lopetti muun muassa Audi ja Citroën. Delta HF 4WD pohjautui jo normaaliin tuotantoautoon kuten myös kauteen 1988 lanseerattu menestyksekäs Lancia Delta HF Integrale 8V. Paljon uutta tekniikkaa sisältäneen Delta HF Integralen tuominen kilpakäyttöön ei kuitenkaan ollut ongelmatonta. Tekniset murheet vaivasivatkin sitä aluksi, mutta pian autosta kehitettiin ylivoimainen.


title: Lancia Delta

text: Syksyllä 1987 esiteltiin Delta HF Integrale 8V joka osoittautui olevan odotusten mukaisesti erittäin menestyksekäs ralliauto. Tämä auto oli suunniteltu varta vasten kilpailutoimintaa ajatellen, ja tässä myös onnistuttiin. Pienien alun tekniikkaongelmien jälkeen autosta tuli ylivoimainen. Integralen eri versiot olivat suosittuja luokassaan myös normaalikäytössä johon kilpailevina malleina kuuluivat muun muassa Ford Sierra RS Cosworth, Audi 90 quattro, sekä BMW M3. Integralesta ei kuitenkaan voitu puhua suosiosta huolimatta volyymimallina, suhteellisen pieni valmistusmäärä ja pienehkö erikoisempi italialainen automerkki valmistajana takasivat autolle klassikon statuksen jo tuotannon ollessa vielä käynnissä.


title: Lancia Delta

text: Integralessa oli monia uudistuksia edeltäjäänsä ja poikkesi HF 4WD:stä jonkin verran. Myös tehoa oli lisätty. Tunnistettavimmat erot olivat ulkoisia, joista näkyvimpinä olivat etulokasuojiin sekä korin takaosaan muotoillut levitykset ja uudennäköinen 15-tuumainen kevytmetallinen vannemalli. HF Integrale 16V:ssä vannemalli säilyi samana, mutta vanteen kokonaisleveyttä sekä auton raideleveyttä hieman suurennettiin. Muutoinkin ulkokuoren muutokset 16V:ssä olivat pieniä 8V:seen, näkyvin ero vanneleveyden lisäksi oli konepellissä oleva kohouma. Delta Integrale 16V:n teholukemat olivat 200 hv ja nelivedon etu/taka-jakosuhde oli säädetty enemmän takapainotteiseksi (47/53) entisen etupainotteisuuden (54/46) sijaan.


title: Lancia Delta

text: Sisustasta Integraleista löytyi varusteina esimerkiksi nahkainen kolmipuolainen ohjauspyörä, kangas/alcantara-verhoilu Recaro-urheiluistuimineen, sähköiset lasinnostimet ja kattava lisämittaristo jossa näytöt esimerkiksi ahto- ja öljynpaineille. Osassa Integraleja oli myös kattoluukku ja nahkasisusta saatavilla myöhempiin Evolution-malleihin.


title: Lancia Delta

text: Delta HF Integralen moottorina oli 1995 cc DOHC-suihkutusmoottori joka oli varustettu Garrett T03-turboahtimella sekä välijäähdyttimellä. Tehoa 8V- moottorissa on 185 hv/5300 rpm ja vääntöä 304 Nm/3500 rpm. 16V-mallissa teholukemaa oli parannettu 200:n hevosvoimaan ja Evolution-mallien kehittyessä tehoa oli lopulta jo 215 hevosvoimaa. Suomeen Integraleista tuotiin virallisesti vain 8- ja 16V-malleja. Myöhempiä Evolution-malleja ei maahantuoja tuonut Suomeen. Integrale-mallien valmistus lopetettiin kokonaisuudessaan vuonna 1994.


title: Lancia Delta

text: Ensimmäisten Delta-sukupolvien menestyksen jäljissä esiteltiin 1993 aivan uudenmallinen Fiat Tipoon perustuva Lancia Delta-mallisto. Uusi Delta oli painotettu enemmän mukavuutta ja helppoutta arvostavalle asiakaskunnalle aiemmin tärkeän tehon ja suorituskyvyn sijaan. Moottorivaihtoehdot 1,6 8V:stä aina 2,0 16V Turboon. Nelivetoisena autoa ei saanut. Mallisukupolvi jäi edeltäjiinsä verraten jonkin verran vaisuksi, eikä saavuttanut samanlaista menestystä. Suomessakaan auto ei ollut kovin suosittu ja yleinen.


title: Korintin kanava

text: Korintin kanava () on 6,35 kilometriä pitkä kanava, joka kulkee Kreikan mantereen ja Peloponnesoksen niemimaan yhdistävän Korintin kannaksen poikki. Kanava yhdistää toisiinsa Korintinlahden lännessä ja Saroninlahden idässä. Kanava rakennettiin vuosina 1882–1893. Sitä oli suunniteltu jo antiikin ajalta saakka, ja sitä edelsi 600-luvulla eaa. rakennettu Diolkos eli kivetty laivojen vetotie, jota pitkin kannaksen yli kyettiin siirtämään pieniä aluksia.


title: Korintin kanava

text: Ajatus Korintin kannaksen halkaisevasta kanavasta syntyi jo antiikin aikana, kun Korintin asema itäisen ja läntisen Välimeren alueella kasvoi 700-luvulta eaa. lähtien. Korinttia hallinnut tyranni Periandros suunnitteli ensimmäisenä kanavan rakentamista, mutta tehtävä osoittautui hänelle liian suureksi. Hän luopui yrityksestä mahdollisesti Delfoin oraakkelin kehotuksesta ja pelätessään jumalten vihaa. Sen sijaan rakennettiin Diolkos-nimellä tunnettu kivetty tie, jota pitkin rahti ja kevyemmät alukset pystyttiin kuljettamaan kannaksen halki. Näin vältettiin pitkä ja vaarallinen kiertomatka niemimaan eteläosan Maléan niemen ympäri.


title: Korintin kanava

text: Myös Aleksanteri Suuri suunnitteli kanavan rakentamista 300-luvulla eaa. Demetrios Poliorketes päätti rakentaa kanavan vuonna 307 eaa., mutta luopui ajatuksesta egyptiläisten insinöörien varoitettua siitä, että Korintinlahden ja Saroninlahden vedenpinnat ovat eri korkeudella. Roomalaisella ajalla rakentamista suunnittelivat ensin Julius Caesar vuonna 44 eaa. ja sitten keisari Caligula vuonna 37 jaa.


title: Korintin kanava

text: Vuonna 67 jaa. keisari Nero aloitti kanavan rakennustyöt ja ilmoitti asiasta yleisölle itse kyseisen vuoden Isthmian kisoissa. Neron kerrotaan aloittaneen rakennustyöt lyömällä ensimmäisen iskun kultaisella hakullaan ja kantamalla ensimmäisen korillisen maata selässään, jonka jälkeen 6 000 orjaa jatkoi työtä. Projektia kuvataan muun muassa Lukianoksen nimiin laitetussa satiirissa "Nero". Työt kuitenkin keskeytyivät vain kolmen kuukauden päästä Neron kuoltua sekä muun muassa gallien hyökkäykseen. Kanavaa ehdittiin kaivaa 3,5 kilometrin pituudelta, lännestä noin 2 kilometrin ja idästä noin 1,5 kilometrin verran, ja 40–50 metrin leveydeltä. Lisäksi myös reitin keskiosiin tehtiin useita kaivantoja, joista suurin oli 100 metriä pitkä ja 30 metriä syvä. Maata siirrettiin tuolloin noin 500 000 kuutiometriä.


title: Korintin kanava

text: Seuraavia suunnitelmia kanavan kaivamiseksi oli Herodes Atticuksella 100-luvulla sekä jälleen bysanttilaisella ja venetsialaisvallan ajalla. Suunnitelmat kariutuivat kuitenkin aina suureen työmäärään. Diolkos pysyi käytössä ainakin 800-luvulle saakka.


title: Korintin kanava

text: Kanavan rakentaminen tuli uudelleen suunnitelmiin 1800-luvulla Kreikan itsenäistyttyä. Kreikan hallitus aloitti projektin kanavan kaivamiseksi vuonna 1869. Urakka tuntui vihdoin mahdolliselta, sillä paljon suurempi Suezin kanava oli valmistunut samana vuonna. Rakentamisen aloitti ranskalainen rakennusyhtiö vuonna 1882. Työt käynnistyivät 23. huhtikuuta tuona vuonna, ja kuningas Yrjö I oli tuolloin itse paikalla. Kanava valmistui lopulta kreikkalaisen rakennusyhtiön rakentamana vuonna 1893, ja se avattiin juhlallisesti 25. heinäkuuta 1893.


title: Korintin kanava

text: Kanavassa on tapahtunut sen historian aikana useita maanvyörymiä, minkä vuoksi se on ollut useita vuosia suljettuna. Vakavin sattui vuonna 1923, minkä jälkeen kanava oli suljettuna kaksi vuotta. Toisen maailmansodan aikaan vuonna 1944 perääntyvät saksalaiset tukkivat kanavan aiheuttamalla maanvyörymiä räjäytyksillä sekä upottamalla kanavaan muun muassa junanvaunuja. Tuolloin kanavan raivaaminen kesti viisi vuotta.


title: Korintin kanava

text: Korintin kanava on louhittu kalkkikivikallioon kannaksen kapeimpaan kohtaan, ja sen pituus on 6,35 kilometriä. Se kulkee kannaksen poikki viivasuorasti, ja sen länsipää on Korintinlahdella Kórinthoksen kaupungin Poseidonían kaupunginosan pohjoispuolella ja itäpää Saroninlahdella Isthmían kylän kohdalla. Kanava kulkee pääosin Loutráki-Perachóra-Ágioi Theódoroin kunnan alueella sekä sen ja Kórinthoksen kunnan rajalla. Kanavan leveys on yläosassa eli maanpinnan tasolla noin 24,6 metriä ja vedenpinnan tasolla noin 21,3 metriä, ja sen seinämien korkeus on suurimmillaan noin 80 metriä. Näin se muodostaa syvän kuilun. Rakennettaessa poistettiin 12 miljoonaa kuutiometriä maata. Kanavassa on vettä noin 7,5–8 metrin syvyydeltä. Veden virtauksen suunta kanavassa vaihtuu noin kuuden tunnin välein. Vuorovesi aiheuttaa veden pinnan korkeuteen noin 60 cm muutoksen.


title: Korintin kanava

text: Kanava on poikkeuksellinen taidonnäyte 1800-luvun lopun rakennustyöksi. Kapeudesta ja mataluudesta johtuen kanava on kuitenkin aivan liian ahdas modernille laivaliikenteelle. Kanavaa käyttävätkin nykyisin lähinnä pienet rahtialukset sekä turistialukset, ja siitä on muodostunut suosittu turistinähtävyys. Kanavan yli kulkee silloilla Ateenasta Peloponnesokselle johtava moottoritie sekä rautatie. Näiden lisäksi kanavan yli kulkee kolme muuta siltaa autoliikenteelle, vanha rautatiesilta sekä yksi jalankulkusilta. Kanavan itäisen ja läntisen suun yli johtavat ainutlaatuiset mekaaniset sillat, jotka eivät tavallisten laskusiltojen tavoin tee tilaa laivoille nousemalla ylös vaan laskeutumalla kanavan pohjaan.


title: Korintin kanava

text: Australialainen Freestyle motocross-ajaja Robbie Maddison hyppäsi moottoripyörällään Korintin kanavan yli huhtikuussa 2010. Maddison kiihdytti moottoripyöränsä ennen hyppyä yli 120 kilometrin tuntinopeuteen ja kävi hypyn aikana yli 90 metrin korkeudessa kanavan yläpuolella.


title: Arkansas (joki)

text: Arkansas [] on Mississippin pisin sivujoki ja Yhdysvaltain neljänneksi pisin joki. Se alkaa Coloradosta Kalliovuorilta ja virtaa läpi Kansasin, Oklahoman ja Arkansas'n osavaltion. Joki on 2 350 kilometriä pitkä. Merkittäviä kaupunkeja, joiden läpi joki virtaa, ovat Wichita (Kansasissa), Tulsa (Oklahomassa) ja Little Rock (Arkansas'ssa).


title: Arkansas (joki)

text: Joki on yläpäässään Kalliovuorilla jyrkkä ja nopea vuoristovirta. Cañon Cityn kohdalla Coloradossa se siirtyy virtaamaan Royal Gorge -kanjoniin, jonka kuohuvissa koskissa harrastetaan joenlaskua. Suurimman osan matkastaan joki kulkee tasangolla, jossa jokipenkat ovat matalat ja tulvat yleisiä.


title: Arkansas (joki)

text: Eurooppalaisista tulokkaista Arkansasjoen löysivät ensimmäisenä Francisco Vásquez de Coronadon tutkimusryhmän jäsenet 29. kesäkuuta 1541, jotka ylittivät joen nykyisen Dodge Cityn lähellä. Vuonna 1806 Zebulon Pike tutki joen yläjuoksua. Vuosina 1819–1846 joki oli Yhdysvaltain ja Espanjan hallitseman Meksikon välinen rajajoki.


title: Arkansas (joki)

text: Joki on kaupallisesti purjehduskelpoinen noin 1 000 kilometrin matkan Catoosan satamakaupunkiin asti, joka sijaitsee hieman Tulsasta itään. Laivojen kulkemisen tekevät mahdolliseksi useat sulut ja padot, jotka keinotekoisesti leventävät ja syventävät jokea.


title: Arkansas (joki)

text: Arkansasjoen sivujokia ovat Fountain Creek, Pawnee River, Verdigris River, Neosho River, Cimarron River ja Canadian River.


title: Sorry (Madonnan kappale)

text: Sorry on yhdysvaltalaisen poplaulaja Madonnan toinen singlejulkaisu vuonna 2005 ilmestyneeltä albumilta "Confessions on a Dancefloor". Single ilmestyi helmikuussa 2006. Kappaleen ovat tuottaneet Madonna ja Stuart Price, ja se on saanut positiivista palautetta kriitikoilta. Kappaleen singlen kansikuva on Madonnan fanin ottama marraskuussa 2005 tämän esiinnyttyä Lontoon G.A.Y.-clubilla. Kappaleessa käytetään peräti kymmentä eri kieltä; englantia, ranskaa, espanjaa, hollantia, italiaa, espanjaa, japania, hindiä, liettuaa ja hepreaa.


title: Sorry (Madonnan kappale)

text: Kappaleesta tuli Madonnan yhdestoista singlelistan ykkönen Isossa-Britanniassa, Italiassa ja Espanjassa. Se myös sijoittui kymmenen myydyimmän singlen joukkoon Saksassa, Ranskassa ja Australiassa. Yhdysvalloissa kappale menestyi Billboard Dance Airplay- ja Dance Club-listoilla, mutta floppasi Billboard Hot 100-listalla, sijoittuen parhaimmillaan vasta sijalle 58.


title: Sorry (Madonnan kappale)

text: Kappaleen musiikkivideo jatkaa aiemman singlejulkaisun, "Hung Upin" musiikkivideon viitoittamaa tarinaa ja koreografina toimii yhä Jamie King. "Sorryn" musiikkivideolla on samoja hahmoja kuin "Hung Upin" videolla, mutta perusideana on Madonnan ja hänen seurueensa matkanteko diskoksi muokatussa pakettiautossa klubille, jossa Madonna ja hänen seurassaan tulleet ihmiset aloittavat tanssikilpailun. Auto on Britannian MTV:n "Viritetyt vehkeet" ("Pimp My Ride")-ohjelman eräässä jaksossa muokkaama.


title: Pianosonaatti nro 21 (Beethoven)

text: Ludwig van Beethovenin pianosonaatti nro 21 C-duuri op. 53, lisänimeltään Waldstein-sonaatti, on sävelletty vuonna 1804. Ranskalaiset kutsuvat sonaattia nimellä "L´Aurore (aamu)". Nimen alkuperästä tietämättömät saattavat ensin hämmästellä sonaatin nimeä (Waldstein tarkoittaa ”Metsäkiveä”); nimi on tullut kuitenkin omistuksesta Kreivi Ferdinand von Waldsteinille.


title: Pianosonaatti nro 21 (Beethoven)

text: Beethoven oli saanut juuri uuden Erard-merkkisen pianon, jossa oli aikaisempaa kirkkaampi ääni ja viisi kosketinta enemmän. Kirkas ääni mahdollisti paremman kosketuksen ja lisäkoskettimet massiivisemman äänen. Waldstein-sonaatti oli ensimmäinen tällaiselle soittimelle sävelletty kappale. Kreivi Waldsteinille on omistettu Arkkipiispa Rudolfin tavoin useita kappaleita, hän oli Beethovenin erittäin hyvä ystävä. Teos on sävelletty Beethovenin "keskikaudella" (myöhäis- ja varhaiskauden välissä), niin kuin myös sonaatit ”Appassionata” ja ”Jäähyväissonaatti”.


title: Pianosonaatti nro 21 (Beethoven)

text: Sonaatissa on kolme osaa:


title: Pianosonaatti nro 21 (Beethoven)

text: Ensimmäinen osa alkaa staccato-soinnuilla pianissimossa. Välillä ylärekisterissä oleva melodia pääsee esiin, mutta staccato-soinnut soivat taustalla koko osan ajan. Osan toinen teema on E-duurissa olevia murtosointuja. Tämä sonaatti on yksi ensimmäisistä, joissa hän on myöhemmissä osissa palannut takaisin alkuteemaan, kuten esimerkiksi "Hammerklavierissakin."


title: Pianosonaatti nro 21 (Beethoven)

text: Toisessa osassa on rauhoittava 6/8-tahtilaji. Aluksi jännitys kasvaa kasvamistaan, kunnes rauhoittuu osan loppuun mennessä. Kolmas osa alkaa heti toisen jälkeen.


title: Pianosonaatti nro 21 (Beethoven)

text: Kolmas osa on Rondo, joka alkaa rauhallisella, jopa lohduttavalla teemalla, kunnes oikean käden trilli ja samanaikainen melodiansoitto ja vasemman käden nopeat asteikot murtavat rauhan. Osan toinen teema on nopealuontoiset triolit mollissa. Ensimmäiseen C-duuri-teemaan palataan tällä kertaa loisteliaassa fortissimossa. Tämän kappaleen coda on ”Prestissimo”. Oktaavijuoksutukset pitäisi soittaa niin nopeasti kuin mahdollista. Osassa on todella loistelias sointi. Se on tyypillistä Beethovenin keskikauden sonaattien rondoille.


title: Ilkka Äyräväinen

text: Ilkka Juhani Äyräväinen (s. 28. helmikuuta 1960 Helsinki) on suomalainen entinen keski- ja kestävyysmatkojen juoksija sekä estejuoksija.


title: Ilkka Äyräväinen

text: Äyräväinen voitti 1 500 metrin juoksun Suomen mestaruuden vuonna 1982 ajalla 3.43,15 . Hallikisoissa hän voitti SM-kultaa vuonna 1979 5 000 metrillä juosten matkan 19-vuotiaiden uuden Suomen ennätyksen 14.34,6. Äyräväinen oli Helsingin MM-kisoissa 1983 mukana 3 000 metrin esteissä.


title: Ilkka Äyräväinen

text: Äyräväinen juoksi Porvoossa 8. elokuuta 1982 3 000 metrin esteissä käsiajan 8.22,6, jolla hän on matkan kaikkien aikojen viidenneksi nopein suomalainen . Vuoden 1982 Ateenan EM-kisoissa Äyräväinen sijoittui estejuoksussa kuudenneksi ajalla 8.24,19.


title: Ilkka Äyräväinen

text: Seuratasolla Äyräväinen edusti Helsingin Kisa-Veikkoja.